ANWAR TIBA DI BEIJING TERUSKAN LAWATAN RASMI KE CHINA

BEIJING: Perdana Menteri Datuk Seri Anwar Ibrahim tiba di sini pada Khamis untuk meneruskan lawatan rasmi tiga hari bagi memajukan kerjasama strategik antara Kuala Lumpur dan Beijing.

Pesawat khas yang membawa Anwar dari Hainan, mendarat di Beijing Capital International Airport pada 4.30 petang waktu tempatan.

Beliau diiringi Menteri Pengangkutan Anthony Loke dan Menteri Perumahan dan Kerajaan Tempatan Nga Kor Ming dan mereka disambut Naib Menteri Luar China Sun Weidong.

Turut hadir Duta Besar China ke Malaysia Ouyang Yujing serta Timbalan Ketua Kedutaan Besar Malaysia di China Sanmugan Subramani

Anwar akan bertemu Presiden China Xi Jinping pada Jumaat, yang dijangka akan membincangkan elemen strategik hubungan dua hala dan melakar laluan untuk mengeratkan semula hubungan dalam era pascapandemik dengan mengambil kira senario antarabangsa yang semakin mencabar.

Beliau juga dijadual bertemu Pengerusi Kongres Rakyat Kebangsaan China Zhao Leji.

Pada Sabtu, Anwar akan diraikan oleh Perdana Menteri China yang baharu dilantik Li Qiang dengan upacara sambutan Rasmi di Great Hall of the People dan disusuli dengan mesyuarat dua hala antara kedua-dua negara. Kedua-dua pemimpin juga akan menyaksikan pemeteraian tiga MoU untuk mengukuhkan hubungan ekonomi antara kedua-dua kerajaan.

Selain itu, perdana menteri juga akan mengadakan sesi penglibatan dengan pelabur berprofil tinggi serta ketua industri China dan juga akan menyampaikan ucaptama di forum perniagaan Malaysia-China.

Lawatan sulung rasmi Anwar ke negara ini, sejak menjadi perdana menteri pada November lepas juga bersempena  ulang tahun ke-10 penubuhan Perkongsian Strategik Komprehensif Malaysia-China pada tahun ini manakala kedua-dua negara juga akan menyambut ulang tahun ke-50 tahun hubungan diplomatik pada 2024.

Lawatan itu adalah bersejarah, menurut Kementerian Luar kerana ia dijangka mengukuhkan hubungan ekonomi dengan China yang pasti akan menghasilkan aliran perdagangan dan pelaburan yang lebih besar.

Selain Loke dan Nga, delegasi Malaysia turut disertai Menteri Luar Datuk Seri Dr Zambry Abdul Kadir; Menteri Perdagangan Antarabangsa dan Industri Tengku Datuk Seri Zafrul Abdul Aziz; Menteri Sains, Teknologi dan Inovasi Chang Lih Kang dan Menteri Pelancongan, Seni dan Budaya Datuk Seri Tiong King Sing.

China telah menjadi rakan dagangan terbesar Malaysia sejak 2009. Pada 2022, jumlah perdagangan dua hala bernilai RM487.13 bilion (US$110.62 bilion), meningkat 15.6 peratus daripada 2021.

Sebelum lawatan ke ibu negara China itu, perdana menteri telah menghadiri Forum Boao bagi Persidangan Tahunan Asia 2023 (BFA 2023) di Hainan dan dalam ucapannya, beliau menekankan keperluan isu berkaitan persaingan teknologi menjadi agenda utama untuk berbincang di peringkat tertinggi, bersama-sama dengan hal-hal keselamatan dan ekonomi am.

Penganalisis optimis bahawa lawatan Anwar ke China, yang pertama oleh perdana menteri Malaysia sejak 2019 dan selepas pandemik COVID-19, akan memberi laluan kepada perdagangan dan kerjasama politik yang lebih baik antara kedua-dua negara.

Pengarah Pusat Serantau ASEAN Universiti Malaya (CARUM), Dr Rahul Mishra berkata penyertaan Anwar dalam BFA 2023 yang dianggap sebagai “Davos Asia” serta menjadi antara pemimpin asing pertama melawat China dan bertemu dengan Xi selepas pemilihan semula sebagai Presiden China untuk penggal ketiga awal bulan ini, adalah sangat penting.

“Ini terutamanya memandangkan perang perdagangan AS-China yang berterusan, konflik Rusia-Ukraine, dan gangguan yang semakin meningkat dalam perdagangan antarabangsa serta pergolakan politik antarabangsa. Memandangkan beberapa ketua kerajaan dan negara turut hadir pada forum itu, ia membantu untuk memberikan rentak dan suasana yang lebih baik tentang situasi serantau dan antarabangsa,” katanya.

Pensyarah Kanan Kajian Strategik dan Hubungan Antarabangsa, Universiti Kebangsaan Malaysia (UKM) Dr Hoo Chiew Ping berkata memandangkan Malaysia dan China meraikan pencapaian penting dalam hubungan dua hala, lawatan Anwar adalah kesempatan untuk membentuk hala tuju bagi meningkatkan hubungan yang telah lama terjalin.

Beliau menjangkakan kedua-dua pihak akan mengambil kira kemajuan yang dicapai dalam kerjasama utama termasuk Laluan Rel Pantai Timur (ECRL) dan berusaha mempercepatkan penyiapan projek mega bernilai RM74.96 bilion sepanjang 665 kilometer merentasi empat negeri di Semenanjung Malaysia.

Hoo berkata Anwar juga perlu merebut peluang untuk memanfaatkan Inisiatif Pembangunan Global China bagi membawa masuk lebih ramai pelabur China melabur dalam industri berorientasikan masa depan di Malaysia, seperti teknologi, ruang siber dan kecerdasan buatan. –AlHijrah Online


TOKOH QARIAH DATUK ROGAYAH SULONG MENINGGAL DUNIA

KUALA TERENGGANU: Tokoh qariah negara Datuk Rogayah Sulong, 81, menghembuskan nafas terakhir di Hospital Sultanah Nur Zahirah (HSNZ) di sini, awal pagi tadi.

Cucu saudaranya Mohd Faizal Hassan, 39, berkata Allahyarham disahkan meninggal dunia pada 8.17 pagi tadi selepas tiga hari menerima rawatan di hospital berkenaan.

Rogayah bergelar johan Majlis Tilawah Al-Quran peringkat kebangsaan sebanyak tujuh kali dan johan Musabaqah Al-Quran antarabangsa sebanyak empat kali sekitar 1960-an dan 1970-an

“Allahyarham pernah menerima anugerah sempena sambutan Maulidur Rasul peringkat kebangsaan daripada Yang di-Pertuan Agong Tuanku Abdul Halim Mua’dzam Shah pada 2012,” katanya kepada Bernama.

Selain itu, katanya, usaha Rogayah mendekatkan ayat-ayat suci kepada masyarakat dan berkongsi ilmu membaca al-Quran dengan tajwid yang betul serta berlagu telah mendapat pengiktirafan kerajaan negeri sehingga beliau dinobatkan sebagai Tokoh Wanita Terengganu pada 2010.

Mohd Faizal berkata Rogayah pada hujung usianya tetap aktif mengajar al-Quran.

“Allahyarham yang mendirikan rumahtangga dengan Allahyarham Megat Othman Megat Chik tiada anak, jadi ibu saya yang merupakan salah seorang anak saudaranya, dipelihara oleh arwah sejak kecil,” katanya.

Jenazah Allahyarham dijangka dikebumikan selepas zuhur di tanah perkuburan Islam Kampung Banggol Tuan Muda dekat sini. –AlHijrah Online


TAN SRI AZMAN MOKHTAR PENGERUSI TH YANG BAHARU

PUTRAJAYA: Tan Sri Azman Mokhtar telah dilantik sebagai Pengerusi Lembaga Tabung Haji (LTH) berkuatkuasa 20 Disember 2021.

Perkara itu dimaklumkan Menteri di Jabatan Perdana Menteri (Hal Ehwal Agama), Senator Idris Ahmad menerusi satu kenyataan yang dikeluarkan hari ini.

Menurutnya, sebagaimana yang tertakluk di bawah Akta Tabung Haji 1995 (Akta 535), Tan Sri Azman dan LTH akan bertanggungjawab untuk mentadbir segala yang berkenaan dengan urusan jemaah haji.

Kata Senator Idris, Tan Sri Azman yang juga merupakan Felo Pelawat Terhormat Pusat Pengajian Pembangunan Universiti Cambridge akan bertanggungjawab ke atas tadbir urus korporat termasuk hala tuju pembangunan strategik TH.

“Saya mengucapkan tahniah kepada YBhg. Tan Sri Azman Haji Mokhtar di atas pelantikan ini.

“Semoga Allah SWT sentiasa memandu setiap gerak kerja yang dilakukan,” katanya. –AlHijrah Online


PERDANA MENTERI PALESTIN MENYERU EROPAH BERI TEKANAN TERHADAP ISRAEL

RAMALLAH: Perdana Menteri Palestin, Mohammad Ishtaye menyeru Eropah agar memberi tekanan terhadap Israel untuk mengadakan pilihan raya umum Palestin di Baitulmaqdis Timur, semalam.

Memetik laporan daripada Agensi Berita Xinhua, seruan itu dilakukan ketika mesyuarat dengan diplomat kanan Eropah di Ramallah pada pagi Rabu, menurut kenyataan rasmi.

Menurut kenyataan itu, Ishtaye juga meminta Kesatuan Eropah untuk bersedia membantu menyelia dan memantau proses pilihan raya Palestin.

“Kepimpinan Palestin mempunyai kemampuan untuk mengadakan pilihan raya umum dan mengatasi segala cabaran pihak lain,” kata Ishtaye.

Cabaran utama kepimpinan Palestin ialah memberi tekanan kepada Israel untuk membenarkan rakyat Palestin mengadakan pilihan raya umum di Baitulmaqdis Timur untuk mengadakan pilihan raya parlimen di Tebing Barat, Gaza, dan Baitulmaqdis Timur.

Terdahulu, Pengerusi Suruhanjaya Pilihan Raya Pusat Palestin (CEC), Hanna Nasser meninggalkan Semenanjung Gaza ke Tebing Barat selepas menerima respon bertulis dari Hamas bahawa ia akan mengambil bahagian dalam pilihan raya.

Nasser dijadualkan untuk membawa surat itu kepada Presiden Palestin, Mahmoud Abbas untuk mendapatkan kebenaran presiden bagi menetapkan tarikh pilihan raya parlimen.

Ahli Jawatan Kuasa Pusat Parti Fatah, Hussein al-Sheikh berkata bahawa Presiden Abbas akan memutuskan tarikh itu bergantung kepada jawapan bahagian lain di Palestin.

Sama ada Israel mahu menerima pilihan raya di Baitulmaqdis atau tidak, peningkatan keganasan di Tebing Barat dan Gaza antara Israel dan rakyat Palestin turut menjadi faktor kebimbangan untuk mengadakan pilihan raya.

Pilihan raya parlimen terakhir di wilayah Palestin berlangsung pada Januari 2006. Ketika itu, Hamas memenangi majoriti besar dalam Majlis Perwakilan Pihak Berkuasa Palestin.

Pada 2005, Abbas memenangi pilihan raya presiden yang turut diadakan di wilayah Palestin. — Terjemahan AlHijrah Online


KERAJAAN KEDAH TIDAK KELUARKAN LAGI LESEN PREMIS JUDI

ALOR SETAR: Kerajaan Kedah akan mengharamkan semua kedai nombor ekor daripada terus beroperasi dengan tidak memperbaharui lesen perniagaan mereka.

Menteri Besar Kedah, Datuk Seri Muhammad Sanusi Md Nor berkata, keputusan berkenaan diambil hasil perbincangan pada Mesyuarat Khas Exco Kerajaan Negeri minggu lalu.

Menurut beliau, Kerajaan Negeri melalui Pihak Berkuasa Tempatan (PBT) tidak akan mengeluarkan lagi kelulusan lesen premis judi di seluruh negeri Kedah.

Tindakan berkenaan untuk menjadikan Kedah bebas judi memandangkan aktiviti tidak sihat itu hanya membawa kesan negatif serta mengundang kerosakan menyebabkan keruntuhan institusi kekeluargaan, selain masalah hutang.

Muhammad Sanusi berkata demikian pada sidang media selepas membentangkan Bajet 2022 Kedah hari ini.

Justeru itu katanya, sebagai Ketua Kerajaan, beliau bertanggungjawab memastikan negeri ini bebas judi dan lesennya tidak lagi dikeluarkan di semua PBT seluruh Kedah.

Sementara itu tegas Muhammad Sanusi, penjualan arak di Kedah juga akan dihadkan kepada masyarakat bukan Islam sahaja termasuk di premis bebas cukai di Langkawi. – AlHijrah Online


TURKIYE USAHA JADI PENGANTARA UNTUK TAMATKAN KONFLIK ISRAEL-PALESTIN – ERDOGAN

ANKARA: Turkiye sedang berusaha untuk menjadi  pengantara bagi mencari jalan menamatkan konflik Israel-Palestin, kata Presiden Recep Tayyip Erdogan pada Selasa.

“Kami sedang ikhtiar untuk menjadi pengantara. Kami mahu membantu menamatkan perang ini secepat mungkin, memulihkan keamanan di rantau ini,” kata Erdogan pada sidang akhbar di Ankara, lapor Xinhua.

Erdogan menyeru semua pihak berpengaruh di rantau ini bersama menggalas tanggungjawab untuk mewujudkan keamanan, sambil memberi amaran bahawa menyemarakkan ketegangan, terutamanya menyasarkan orang dan penempatan awam tidak membawa kebaikan kepada sesiapa pun.

Beliau berkata sebarang tindakan yang akan meningkatkan ketegangan di rantau ini hanya akan menyebabkan lebih banyak pertumpahan darah dan menambah lagi masalah.

Pertempuran terkini di Palestin yang melibatkan Hamas, pihak berkuasa di Gaza dan rejim Israel sejak 7 Okt telah mengakibatkan kehilangan ratusan nyawa kedua-dua belah pihak. — AlHijrah Online


REMAJA LEMAS MANDI DI TASIK CERMIN

SHAH ALAM: Keseronokan tujuh remaja bermandi manda di Tasik Cermin, Setia Alam, di sini bertukar tragedi selepas salah seorang daripada mereka ditemui lemas.

Ketua Pengarah Jabatan Bomba dan Penyelamat (JBPM) Selangor Datuk Norazam Khamis berkata, mangsa yang hilang adalah Muhammad Khairul Hamizan Mustapa, 16, berasal dari Sementa, Klang.

“Bomba menerima panggilan sekitar jam 12.16 tengah hari tadi sebelum menghantar 12 anggota bersama jentera bagi operasi mencari dan menyelamat mangsa.

“Kejadian berlaku semasa mereka sedang bermandi-manda di tasik tersebut dan salah seorang daripada mereka disedari hilang dipercayai lemas,” katanya.

Tambah Norazam, mangsa telah disahkan meninggal dunia selepas mayatnya dijumpai di lokasi lebih kurang 15 kaki dari tebing tasik pada jam 2.15 petang tadi sebelum dihantar ke Hospital Shah Alam bagi tindakan lanjut.—AlHijrah Online


ASB: PNB UMUM 5.5 SEN AGIHAN PENDAPATAN

KUALA LUMPUR: Permodalan Nasional Bhd (PNB) mengumumkan pengagihan pendapatan sebanyak 5.00 sen seunit dan bonus 0.50 bagi Amanah Saham Bumiputera (ASB) bagi 2019, walaupun FBM KLCI di Bursa Malaysia mencatatkan penyusutan 7.2 peratus setakat ini.

Pengerusinya Tan Sri Zeti Akhtar Aziz berkata ini melibatkan jumlah pembayaran RM9 bilion kepada lebih 10 juta pemegang unit.

Zeti berkata jumlah pemegang unit ASB melepasi paras 10 juta buat kali pertama pada tahun ini.

“(Kami) berpuas hati kerana keadaan adalah sangat mencabar,” katanya apabila ditanya sama ada PNB berpuas hati dengan prestasi itu.

Semasa pengumuman dividen ASB hari ini, beliau berkata pasaran menjadi semakin mencabar pada 2019, di tengah-tengah ketidaktentuan pasaran, perang perdagangan AS-China dan ketegangan geopolitik, serta kelembapan perdagangan global.

“Namun, ASB telah mampu mencapai agihan pendapatan berjumlah RM9 bilion pada 2019 daripada keuntungan yang direalisasikan yang dapat ditampung dengan meningkatkan pelaburan di peringkat global seperti disarankan di bawah Rangka Kerja Peruntukan Aset Strategik PNB,” katanya.

Di peringkat tempatan, beliau berkata FBM KLCI kekal turun naik sementara ringgit terkurang nilai.

Zeti berkata Bursa Malaysia dijangka mencatat prestasi lebih baik pada separuh kedua 2020 dengan pengurangan beberapa risiko dan ringgit berada dalam jajaran kecil sehingga suku kedua pada tahun depan.

Sementara itu, Presiden dan Ketua Pegawai Eksekutif kumpulan Jalil Rasheed berkata ASB berjaya mengumumkan agihan pendapatan yang berterusan kepada kesemua pemegang unit, mencerminkan komitmennya dalam menyampaikan pendapatan yang lestari kepada Bumiputera.

“Sebanyak 65 peratus daripada pelaburan ASB berada di pasaran saham di Malaysia. Jika nilai pasaran saham merosot, kita akan menerima kesan kerana perlu membayar dividen daripada keuntungan yang direalisasikan,” katanya.

“Oleh itu, sekiranya harga saham tidak meningkat, adalah sukar untuk kita menjana pulangan pelaburan.

“Bagaimanapun, pemegang unit tidak perlu bimbang kerana semua keputusan mengenai pelaburan telah melalui proses penilaian yang amat ketat,” katanya.

ASNB mengumumkan pengagihan pendapatan 6.50 sen seunit bagi ASB dengan bonus 0.50 sen pada tahun lepas dan 7.00 sen seunit dengan bonus 0.25 sen pada 2017.

“Pada 1998, pasaran saham agak stabil dan tidak menghadapi cabaran geopolitik seperti yang berlaku pada masa ini.

“Pasaran Malaysia di Asia juga agak luas, namun, sejak lebih 20 tahun lepas, China telah menjadi pasaran terbesar dan ada negara lain mempunyai pasaran lebih luas berbanding negara ini seperti India, Korea dan Taiwan.

“Banyak yang telah berubah. Oleh itu, kita tidak dapat memberikan contoh untuk membandingkan 1998 dengan masa kini, di tengah-tengah situasi pelaburan yang berdepan perubahan,” katanya ketika ditanya mengenai perbandingan dividen yang diumum semasa krisis kewangan Asia yang lebih tinggi berbanding yang diumum hari ini.

Secara keseluruhan, PNB telah membayar pengagihan pendapatan kumulatif berjumlah RM152 bilion kepada semua pemegang unit ASB sejak penubuhannya pada 1990.

Jumlah aset PNB di bawah pengurusan telah tumbuh 5.7 peratus kepada RM311.9 bilion, dengan pendapatan bersih pro forma dan dana unit amanah RM10.7 bilion.

Unit dalam edaran turut meningkat 7.5 peratus kepada 253.8 bilion unit melibatkan kemua 14 dana.

PNB telah menyediakan pulangan yang lestari secara berterusan dengan merekodkan jumlah pembayaran RM13.2 bilion merentasi semua dana pada 2019. — BERNAMA


KESEMUA EMPAT PESAKIT DISAHKAN NEGATIF CORONAVIRUS: KKM

KUALA LUMPUR: Keempat-empat pesakit yang disyaki dijangkiti coronavirus di negara ini disahkan negatif virus itu, menurut Kementerian Kesihatan.

Kementerian itu mengesahkan ujian pengesanan dan pengesahan virus 2019 novel coronavirus (2019-nCoV) seorang pesakit yang dirawat di wad isolasi di sebuah hospital di Sabah adalah negatif.

Ketua Pengarah Kesihatan Datuk Dr Noor Hisham Abdullah berkata gejala yang dialami oleh pesakit di Sabah itu adalah disebabkan oleh jangkitan influenza A.

“Dimaklumkan bahawa keputusan ujian pengesanan dan pengesahan virus 2019-nCoV yang dijalankan ke atas kes disyaki itu oleh pihak IMR (Institut Penyelidikan Perubatan), mengesahkan beliau negatif bagi jangkitan Novel Coronavirus.

“Gejala yang dialami oleh beliau adalah disebabkan oleh jangkitan influenza A. Beliau kini telah beransur pulih dan berada dalam keadaan stabil,” katanya dalam kenyataan pada Khamis.

Keputusan terbaharu itu menjadikan keempat-empat kes disyaki dijangkiti 2019-nCoV, masing-masing dua kes di Selangor dan Sabah yang dilaporkan terdahulu, adalah negatif.

Dalam kenyataan awal sebelum ini, Datuk Dr Noor Hisham berkata kementerian melalui Crisis Preparedness and Response Centre (CPRC) Kebangsaan telah menerima laporan empat kes disyaki dijangkiti 2019-nCoV dan ujian makmal ke atas sampel tiga daripada empat individu berkenaan didapati negatif bagi jangkitan 2019-nCoV.

Media sebelum ini melaporkan China mengenakan perintah kuarantin di Wuhan susulan penularan wabak coronavirus yang telah mengakibatkan sembilan maut, manakala lebih 400 orang dijangkiti virus itu, setakat ini.

Pertubuhan Kesihatan Sedunia WHO juga telah menggesa negara anggotanya untuk memantapkan tahap kesiapsiagaan di negara masing-masing bagi menghadapi potensi penularan 2019-nCoV.

Sehubungan itu, KKM telah bersiap siaga dengan mengeluarkan tatacara perubatan virus itu bagi tujuan rujukan selain bekerjasama dengan agensi berkaitan bagi memperkukuhkan aktiviti saringan di semua pintu masuk antarabangsa. — BERNAMA


BAPA PENDAKWAH PU AMIN MENINGGAL DUNIA

KUALA LUMPUR: Bapa kepada pendakwah bebas, PU Amin atau Mohamad Amirul Amin Maulana Lokman Hakim, telah meninggal dunia, awal pagi tadi.

Allahyarham Lokman Hakim Ahmad telah menghembuskan nafas terakhirnya kira-kira jam 3.15 pagi tadi di Unit Rawatan Rapi (ICU) Hospital Kajang.

“Inna lillahi wa inna ilaihi raji’un. Allahummaghfirlahu warhamhu wa’aafihi wa’fu’anhu.

“Ayah saya yang tercinta, Lokman Hakim Ahmad telah meninggal dunia pada jam 3.15 pagi bersamaan 28 September 2023/ 12 Rabiulawal 1445H di ICU Hospital Kajang.

“Moga mengampuni segala dosa-dosa ayah, dan menempatkan ayah bersama para solihin,” katanaya dalam satu hantaran di Facebook, hari ini.

Mohamad Amirul Amin berkata, jenazah ayahnya akan dikebumikan di Tanah Perkuburan Islam Baru Sungai Kantan, Kajang.–AlHijrah Online


SHAFEE LEPAS, BEBAS KES LHDN DAN UBAH WANG HARAM RM9.5 JUTA

KUALA LUMPUR: Mahkamah Tinggi di sini hari ini melepas dan membebaskan peguam Tan Sri Muhammad Shafee Abdullah atas dua pertuduhan pengubahan wang haram membabitkan RM9.5 juta yang didakwa diterima daripada Datuk Seri Najib Tun Razak dan dua pertuduhan membuat penyata tidak betul kepada Lembaga Hasil Dalam Negeri (LHDN).

Hakim Datuk Muhammad Jamil Hussin membuat keputusan itu selepas mendapati pihak pendakwaan gagal membuktikan kes prima facie terhadap Muhammad Shafee, 70, di akhir kes pendakwaan.

Muhammad Shafee didakwa atas dua pertuduhan melibatkan diri dengan pengubahan wang haram iaitu dengan menerima hasil daripada aktiviti haram, masing-masing berjumlah RM4.3 juta dan RM5.2 juta melalui dua keping cek AmIslamic Bank Berhad milik Najib yang telah dimasukkan ke dalam dua akaun CIMB Bank Berhad milik tertuduh.

Peguam itu juga berdepan dua pertuduhan terlibat dalam transaksi hasil daripada aktiviti haram iaitu mengemukakan penyata tidak betul dan bertentangan dengan perenggan 113(1)(a) Akta Cukai Pendapatan 1967 bagi tahun kewangan berakhir pada 31 Dis 2013 dan 31 Dis 2014.-AlHijrah Online


BURUH ACUKAN PISAU, ROGOL REMAJA PEREMPUAN

KOTA BHARU: Seorang buruh didakwa di Mahkamah Sesyen Kota Bharu atas pertuduhan merogol remaja perempuan dengan mengacukan sebuah pisau pada leher mangsa, dalam sebuah rumah di Jalan Bayam, di sini, pada 25 Februari lalu.

Tertuduh, Jafrifoo Che Ali, 49, bagaimanapun mengaku tidak bersalah ketika pertuduhan dibacakan di hadapan Hakim Ahmad Bazli Bahruddin.

Menurut pertuduhan, tertuduh merogol remaja berumur 13 tahun selepas mengacukan pisau pada leher mangsa.

Tertuduh didakwa mengikut Seksyen 376(2) Kanun Keseksaan yang membawa hukuman penjara maksimum 30 tahun serta sebatan jika sabit kesalahan.

Pendakwaan dikendalikan Timbalan Pendakwa Raya, Sharifah Amirda Shasha Amir Sharifuddin dan tertuduh diwakili Peguam Nur Fatin Shahirah Abu Hassan.

Mahkamah juga tidak menawarkan sebarang jaminan dan menetapkan 5 Mei sebagai tarikh sebutan semula kes.—AlHijrah Online


“PERJANJIAN ABAD INI”, PALESTIN BERI AMARAN TERHADAP ISRAEL, AS

RAMALLAH: Pucuk pimpinan Palestin pada Khamis berikrar untuk tidak mengiktiraf pelan damai Timur Tengah, pelan yang pernah ditolak sebelum ini dan memberi amaran kepada Amerika Syarikat (AS) dan Israel terhadap pengumuman perjanjian itu, lapor agensi berita Anadolu.

Jurucakap Presiden Palestin Nabil Abu Rudeinah berkata dalam satu kenyataan, kepemimpinan Palestin menolak sebarang langkah oleh AS yang melanggar undang-undang antarabangsa, lapor agensi berita rasmi Palestin, WAFA.

“Sekiranya perjanjian yang ditolak itu diumumkan, kepemimpinan akan mengumumkan beberapa langkah untuk melindungi hak kami dan menuntut Israel bertanggungjawab penuh sebagai pihak yang menduduki,” kata Rudeinah.

Beliau memberi amaran kepada Israel dan pentadbiran AS untuk tidak melangkaui mana-mana garisan merah.

Beliau juga menyeru agar pendudukan Israel tehadap Palestin sejak 1967 ditamatkan.

Rudeinah berkata, sebuah negara Palestin yang bebas perlu diwujudkan dan Baitulmaqdis Timur harus diiktiraf sebagai ibu negara.

Terdahulu, Rumah Putih pada Khamis berkata Presiden Donald Trump mempelawa Perdana Menteri Israel Benjamin Netanyahu dan saingan politiknya Benny Gantz untuk melawat Washington pada Selasa, ketika laporan mengatakan AS akan mendedahkan pelan damai Timur Tengah. Pelan itu juga dikenali sebagai “perjanjian abad ini”. — BERNAMA


DAPUR IT’AM TUMPU PENEMPATAN MISKIN SELEPAS RAMADAN?

KUALA LUMPUR: Program Dapur It’am Jabatan Agama Islam Wilayah Persekutuan (JAWI) akan diteruskan selepas Ramadan jika ada keperluan dengan penumpuan kepada penempatan orang miskin. — AlHijrah Online


LENGKAP VAKSIN: RENTAS DAERAH, ‘DINE-IN’ DIBENARKAN DI NEGERI FASA 2 PPN

KUALA LUMPUR: Individu lengkap vaksin di negeri-negeri Fasa 2 Pelan Pemulihan Negara (PPN) dibenar untuk melakukan perjalanan rentas daerah.

Perdana Menteri Tan Sri Muhyiddin Yassin berkata, mereka yang mahu merentas daerah hanya perlu menunjukkan sijil digital vaksinasi COVID-19.

“Individu yang ingin melakukan perjalanan rentas daerah mesti menunjukkan kepada petugas keselamatan di sekatan jalan raya sijil digital vaksinasi COVID-19 yang menunjukkan bahawa individu tersebut telah menerima vaksinasi lengkap,” katanya dalam perutusan khas berkaitan kemudahan bagi individu yang telah menerima vaksinasi lengkap.

Selain itu Muhyiddin berkata kerajaan juga bersetuju membenarkan aktiviti makan di kedai atau ‘dine-in’ bagi individu lengkap vaksin di negeri Fasa 2 PPN.

“Jika dibandingkan dengan aktiviti sosial lain, aktiviti dine-in sememangnya mempunyai risiko yang lebih tinggi. Ini kerana pelitup muka akan dibuka ketika makan dan juga ketika berbual dengan teman semeja. Ini mendedahkan individu tersebut kepada jangkitan COVID-19.

“Sehubungan itu, saya ingin menasihatkan orang ramai untuk dinein apabila perlu sahaja dan tidak meluangkan masa yang terlalu lama. Orang ramai juga dinasihatkan untuk take-away jika situasi mengizinkan. Pilihlah premis yang mempunyai sistem pengudaraan yang baik dan terbuka,” katanya.

Tambahnya pengusaha premis makanan disaran menyediakan lebih banyak ruang tempat makan di bahagian luar premis bagi pengudaraan yang lebih baik.

Pemilik premis kedai makan perlu memastikan mereka yang memasuki premis untuk ‘dine-in’ menunjukkan sijil digital vaksinasi COVID-19.

“Bagi pasangan yang telah menerima vaksinasi lengkap dan ingin membawa anak-anak berusia 17 tahun dan ke bawah untuk dine-in di premis kedai makan, pastikan anak-anak anda mematuhi SOP yang ketat,” katanya.

Menurut Muhyiddin kemudahan yang diumumkan itu akan mula berkuatkuasa pada Selasa, 10 Ogos 2021.

Setakat ini Perlis, Perak, Kelantan, Terengganu, Pahang, Pulau Pinang, Sabah, Sarawak, dan Wilayah Persekutuan Labuan telah berjaya beralih keluar dari Fasa 1 PPN. – AlHijrah Online


JPJ KAJI SELARAS UNDANG-UNDANG AKTIVITI BERBASIKAL DI JALAN RAYA

IPOH: Jabatan Pengangkutan Jalan (JPJ) sedang mengkaji untuk menyelaras penguatkuasaan undang-undang terhadap aktiviti berbasikal di jalan raya.

Ketua Pengarahnya, Datuk Seri Shaharuddin Khalid berkata, kajian itu akan melibatkan pihak polis dan agensi penguatkuasa lain agar tindakan tegas dapat dilaksanakan.

“Dalam rangka kerja perundangan, definisi kenderaan ini jika ia di bawah kelajuan 25 kilometer (km) sejam, ia didefinasikan sebagai basikal yang mana ianya dibenarkan untuk berada di ‘off road’ atau luar jalan raya. Ia juga kerana kenderaan itu tidak tersenarai dalam kenderaan yang dikenakan cukai dan disebabkan itu tiada peruntukan undang-undang yang boleh dikenakan.

“Bagaimanapun dalam perkembangan terkini yang terlampau banyak aktiviti berbasikal termasuk dengan aktiviti basikal lajak, jadi kita sedang bekerjasama dengan pihak seperti polis dan agensi lain untuk kita menyelaraskan keadaan ini,” katanya.

Menurut Shaharuddin, pada masa ini, JPJ tidak mempunyai kuasa untuk menguatkuasakan undang-undang terhadap pengguna basikal melainkan memberi advokasi dan pendidikan.

Katanya, aspek pengurusan kenderaan basikal adalah di bawah tanggungjawab Pihak Berkuasa Tempatan (PBT) dengan menyediakan laluan-laluan basikal yang bersesuaian di kawasan seliaan masing-masing.

Shaharuddin berkata demikian dalam sidang media selepas merasmikan Pusat Kawalan Penguatkuasa Lebuhraya (Unit Penguatkuasa Lebuhraya) Di Bangunan Plaza Tol Lama Jelapang di Ipoh hari ini.

Beliau diminta mengulas hantaran di laman Facebook memaparkan aktiviti berbasikal di susur masuk lebuh raya di Seremban, Negeri Sembilan baru-baru ini.

Aktiviti dengan menggunakan jalan raya sebagai trek itu dikatakan mengundang keresahan pengguna jalan raya yang bimbang risiko kemalangan dan keselamatan nyawa. — AlHijrah Online / Hamimah Hamid


PEMBELI SIJIL VAKSINASI DIGITAL PALSU DIMINTA SERAH DIRI

JOHOR BAHRU: Pembeli sijil vaksinasi digital palsu akan disiasat dan berdepan pendakwaan selepas dibuktikan mereka terbabit membuat pembelian berkenaan.

Ketua Polis Johor, Datuk Kamarul Zaman Mamat berkata, mereka akan disiasat mengikut Seksyen 22 (d) Akta Pencegahan dan Kawalan Penyakit Berjangkit 1988 yang membawa hukuman penjara maksimum dua tahun atau denda atau kedua-duanya, kerana memberi maklumat palsu.

Katanya, polis Johor sedang menganalisis peralatan komputer sebuah klinik swasta di bandar raya itu yang dipercayai digunakan untuk mendaftarkan butiran pembeli sijil vaksin digital palsu yang tidak mendapatkan suntikan vaksin COVID-19, namun didaftarkan dalam sistem MySejahtera seolah-olah mereka sudah lengkap divaksin.

“Setakat ini lima pembeli sudah ditahan untuk siasatan, manakala 22 orang lagi pembeli di sekitar bandar raya ini sedang dikesan berikutan polis sudah memperoleh butiran peribadi mereka.

“Polis tidak menolak kemungkinan terdapat lebih ramai pembeli sijil vaksin digital palsu ini berikutan sindiket berkenaan sudah beroperasi sejak sebulan lalu.

“Polis juga sedang menganalisis lebih lanjut lapan telefon bimbit milik suspek yang sudah ditahan termasuk tiga kakitangan klinik swasta itu dan lima pembeli lain, bagi memeriksa komunikasi perbualan antara kakitangan klinik dengan pembeli lain,” katanya.

Media hari ini melaporkan, polis Johor membongkar sindiket penjualan sijil digital vaksin palsu di Johor Bahru dengan penahanan tiga pekerja klinik swasta dan lima pembeli sijil berkenaan, pada Isnin dan semalam.

Kamarul Zaman dilaporkan berkata penahanan itu dibuat hasil laporan polis yang dibuat seorang pemilik sebuah klinik swasta di sini, pada jam 10.53 malam, Ahad lalu.

Sementara itu, Kamarul Zaman menggesa pembeli sijil vaksin digital palsu supaya menyerah diri kepada polis segera berikutan maklumat mereka akan diperoleh selepas analisis peralatan komputer selain telefon bimbit tiga kakitangan klinik berkenaan.

“Serah diri segera atau polis akan menahan anda tidak lama lagi.

“Polis sedang memburu 22 pembeli sijil vaksin digital palsu berkenaan berikutan maklumat mereka termasuk alamat rumah sudah diperoleh.

“Polis Johor memandang serius pembelian sijil vaksin digital palsu ini kerana ia mampu membahayakan nyawa orang awam selain penularan wabak COVID-19 yang tidak berkesudahan,” katanya. –AlHijrah Online


AHLI PERNIAGAAN DITEMBAK MATI TIDAK MEMPUNYAI MUSUH

SHAH ALAM, 17 Jun – Siasatan polis mendapati ahli perniagaan yang mati ditembak dalam kenderaannya berhampiran Plaza Tol Sungai Rasau dekat sini Rabu lepas tidak mempunyai musuh dan tiada rekod jenayah.

Ketua Polis Daerah Shah Alam, Asisten Komisioner Shafien Mamat berkata mangsa yang dikenali Gooi Tan Hock, 43, menjalankan perniagaan menjual meja snooker selama setahun.

“Mengikut keluarga dan rakannya, mangsa tidak mempunyai musuh dan tidak bermasalah,” katanya ketika ditemui pemberita selepas menghadiri majlis berbuka puasa di sini, malam tadi.

Dalam kejadian kira-kira 4.35 petang Rabu lepas, Gooi dipercayai dari arah Klang menuju ke rumahnya di Kajang ditembak mati oleh seorang suspek bermotosikal yang mengekori rapat kereta Toyota Velfire yang dipandu mangsa.

Shafien berkata mangsa dipercayai ditembak ketika membayar tol menggunakan kad Touch N Go sebelum terbabas ke arah lorong kiri jalan. Katanya, hasil bedah siasat ke atas mangsa mendapati dua peluru melekat pada bahagian badan mangsa.

Beliau berkata pihaknya akan menghantar rakaman kamera litar tertutup berhubung kes itu kepada unit forensik bagi mengenal pasti nombor pendaftaran motosikal suspek.

BERNAMA


POLIS KENAL PASTI DUA, TIGA SUSPEK LAGI KES CULIK EJEN KOSMETIK

GEORGE TOWN: Polis sedang mengenal pasti dua hingga tiga orang lagi yang dipercayai terlibat dalam penculikan ejen jualan produk kosmetik, Rosnazirah Mohd Naim oleh sekumpulan lelaki di rumahnya di Tumpat, Kelantan pada 13 Sept lepas.

Ketua Polis Negara Tan Sri Acryl Sani Abdullah Sani berkata suspek yang dikenal pasti itu dipercayai warga tempatan, namun pihaknya memerlukan masa untuk mengumpul dan berkongsi maklumat dengan pihak berkuasa di Thailand.

“Pasukan Polis Diraja Malaysia (PDRM) masih menjalankan siasatan dan memeriksa segala keterangan yang ada untuk mengetahui duduk sebenar kes itu dan memohon media bersabar serta memberi sedikit masa lagi supaya kita betul-betul dapat establish (memastikan) motif sebenar di sebalik kejadian melarikan mangsa ini,” katanya kepada pemberita di sini hari ini.

Beliau berkata demikian ketika ditemui selepas lawatan kerja ke Pulau Pinang Sempena Sambutan Peringatan Hari Polis Marin Ke-75 di Pangkalan Polis Marin Batu Uban, di sini. Turut hadir Pengarah Jabatan Keselamatan Dalam Negeri dan Ketenteraman Awam (KDNKA) Bukit Aman Datuk Hazani Ghazali.

Dalam kejadian 13 Sept lepas, mangsa diculik oleh beberapa lelaki dari rumahnya di Kampung Semat Jal, Tumpat pada 5.10 petang dan disyaki dilarikan ke negara jiran melalui pangkalan haram di Kuala Jambu, Tumpat ekoran penemuan kereta yang digunakan suspek.

Acryl Sani dalam kenyataan sebelum ini berkata mangsa diselamatkan melalui kerjasama dan perkongsian maklumat dan perisikan antara PDRM dengan Polis Diraja Thailand yang berjaya mengesan lokasi keberadaan mangsa di negara itu.-AlHijrah Online


OPERASI MEDEVAC: BOMBA TERBANGKAN BAYI ORANG ASLI KE HOSPITAL

GUA MUSANG: Unit Udara Jabatan Bomba dan Penyelamat Malaysia (JBPM) menjalankan operasi penerbangan pemindahan perubatan (Medevac) membawa seorang bayi perempuan Orang Asli dari Kampung Tendrik, Pos Bihai yang mengalami cirit-birit selama tiga hari, bagi mendapatkan rawatan lanjut di Hospital Gua Musang, Selasa lepas.

Pegawai Perhubungan Awam JBPM Pangkalan Udara Wilayah Utara, Pulau Pinang Penolong Penguasa Bomba Muhammad Akmaluddin Said berkata operasi selama tiga jam itu menggunakan helikopter jenis Agusta Westland AW139 membawa Sasha Umaira Empot berusia setahun yang mengalami muntah-muntah, kembung perut dan panas badan, bersama ibunya Noriah Amat, 25.

“Operasi dilaksanakan bermula pukul 10.15 pagi dari Pahang ke Pos Bihai … dan tiba di Kampung Tendrik pada 11.53 pagi.

“Pesakit didapati letih dan lesu kerana tidak berselera makan selama dua hari. Pemindahan memakan masa selama enam minit dan pesawat meninggalkan kampung itu pada 11.59 pagi,” katanya dalam kenyataan di sini semalam.

Muhammad Akmaluddin berkata anak kapal tiba di Balai Bomba dan Penyelamat (BBP) Gua Musang pada 12.14 tengah hari dan seterusnya menyerahkan pesakit kepada petugas Kementerian Kesihatan (KKM) yang sedia menunggu di balai itu untuk membawa pesakit ke hospital.

Katanya, operasi penerbangan dilaksanakan lima anak kapal berlepas dari BBP Gua Musang pada 12.17  tengah hari dan berakhir pada 1.15 tengah hari setelah kesemua anak kapal selamat tiba di Pulau Pinang. — AlHijrah Online


FASZZFOOD HANTAR PRODUK MAKANAN SYED BERMULA HARI INI

KUALA LUMPUR: Operator penghantar makanan halal, Faszz Technology (M) Sdn Bhd bekerjasama dengan Syed Food Industry untuk menghantar produk makanan Syed di sekitar Lembah Klang bermula hari ini.

Khidmat penghantaran makanan halal itu bermula jam 10 pagi hingga 7 petang setiap hari membabitkan 30 penghantar makanan FaszzFood, meliputi Kuala Lumpur, Petaling Jaya, Shah Alam, Subang Jaya dan Ampang.

Pengasas Faszz Technology, Datuk Ishak Mohd Ishtiaq berkata FaszzFood adalah satu-satunya khidmat penghantaran makanan halal diperakui Jabatan Kemajuan Islam Malaysia (JAKIM).

Katanya, khidmat disediakan sejajar dengan garis panduan Halalan-Toyyiban dikeluarkan JAKIM.

“Kita beri jaminan khidmat diberikan rider kami mematuhi garis panduan dari segi keselamatan makanan dan kebersihan selain menepati standard tempoh penghantaran.

“Faktor ini amatlah penting dalam situasi mencabar ketika ini dan akan diterima baik pelanggan kami, menjurus kepada kerjasama dengan Syed Food Industry,” katanya dalam kenyataan di sini hari ini.

Pesanan bagi khidmat penghantaran FaszzFood boleh dibuat dengan menelefon atau Whatsapp di talian +6017 626 8289 mengikut menu disediakan.

Syed Food Industry menyediakan pelbagai juadah makanan pilihan rakyat Malaysia, khususnya nasi Bukhara Briyani sejak lebih 30 tahun lalu di negara ini.

Persatuan Pengguna Islam Malaysia (PPIM) pula menyifatkan pelancaran khidmat penghantaran makanan halal itu selari dengan kedatangan bulan Ramadan dan Syawal selain penting untuk orang ramai yang kini berdepan dengan COVID-19. — AlHijrah Online


TAWARAN KAMPUNG BARU TERTINGGI PERNAH DITAWARKAN UNTUK TANAH RIZAB

PUTRAJAYA: Kerajaan yakin pemilik tanah di Kampung Baru, Kuala Kumpur akan bersetuju dengan tawaran baharu bagi pembangunan semula kawasan itu pada harga RM1,000 satu kaki persegi kerana ia yang tertinggi pernah ditawarkan untuk mana-mana tanah rizab Melayu.

Menteri Wilayah Persekutuan Khalid Abdul Samad berkata harga RM1,000 satu kaki persegi adalah bersamaan dengan RM43.5 juta seekar (0.4 hektar).

“Saya tak tahu jika tawaran (lebih) baik dapat ditawarkan pihak lain selepas ini,” katanya dalam sidang media di sini hari ini. Turut hadir Datuk Bandar Kuala Lumpur Datuk Nor Hisham Ahmad Ahmad Dahlan.

Berdasarkan tawaran baharu itu, RM850 akan dibayar berdasarkan pilihan bentuk pulangan yang dipilih pemilik manakala baki RM150 pulangannya adalah dalam bentuk pegangan saham ke atas Syarikat Tujuan Khas (SPV).

Khalid berkata setakat ini, seramai 1,716 pemilik daripada keseluruhan 5,359 pemilik tanah telah memberikan respons terhadap tawaran tersebut, dengan 93.7 peratus daripada 1,716 pemilik itu bersetuju untuk menjualnya, 6.2 peratus tidak setuju manakala baki 0.1 peratus tidak jelas responsnya.

Khalid turut menepis andaian bekas Menteri Kewangan Kedua Datuk Seri Johari Abdul Ghani bahawa tidak logik untuk mendapatkan persetujuan 100 peratus daripada pemilik tanah Kampung Baru untuk menjual tanah mereka.

“Saya anggap bahawa nak dapatkan persetujuan tidak mustahil. Kita, kerajaan, menyeru dan merayu untuk semua pemilik kembali semula kepada tujuan asal kewujudan Kampung Baru ialah untuk menentukan jumlah orang Melayu di Kuala Lumpur adalah munasabah.

“Kita kena membangun mengikut aliran zaman. Kita kena bangunkan Kampung Baru supaya jumlah penduduk Melayu di Kuala Lumpur boleh ditingkatkan. Saya yakin pemilik akan bersetuju bila mereka memahami iaitu bila jual kepada kerajaan, mereka teruskan matlamat asal,” katanya.

Beliau berkata pemilik tanah Kampung Baru wajar menerima tawaran tersebut kerana di masa hadapan keadaan akan menjadi sukar dengan isu pemilikan seperti pertambahan nama waris untuk satu lot tanah.

“Ada satu geran yang ada 150 nama. Bila semakin bertambah, semakin sulit nak dijual. Tawaran ini juga akan selesaikan pemilikan banyak untuk satu lot,” katanya.

Khalid berkata pihaknya akan membuat sesi libat urus berterusan dengan pemilik tanah di Kampung Baru bagi memastikan rancangan pembangunan Kampung Baru, dapat dilaksanakan.

“Kita mengharap dan mengusahakan 100 peratus persetujuan. Kita buat tawaran urus niaga yang baik, jadi tiada sebab orang nak tolak,” katanya.

Beliau berkata sebaik sahaja pihaknya mendapat maklum balas daripada pemilik tanah sebelum hujung tahun ini, pelan pembangunan Kampung Baru akan dimuktamadkan.

“Kita nak pemilik turut sama terlibat dalam projek ini dan kita nak membangunkan Kampung Baru ini bersama pemiliknya. Malahan ‘layout’ pun akan dibawa untuk berbincang dengan pemilik tanah Kampung Baru,” katanya. — BERNAMA


BEBERAPA KAWASAN DI KUATAN BANJIR AKIBAT HUJAN LEBAT

KUANTAN :  Hujan lebat berterusan sejak semalam di Kuantan menyebabkan beberapa kawasan mula dinaiki air.

Berdasarkan info bencana Jabatan Kebajikan Masyarakat (JKM) dan laporan jurucakap Angkatan Pertahanan Awam Malaysia Pahang, setakat jam 4 petang tadi seramai 1,005 mangsa banjir membabitkan 261 keluarga dipindahkan ke empat pusat pemindahan sementara  yang dibuka sejak 9 pagi hari ini.

PPS Dewan Dato Manan dekat Pandan, menempatkan paling ramai mangsa banjir setakat ini iaitu 395 orang daripada 102 keluarga, diikuti PPS Wisma Belia 351 orang daripada 100 keluarga.

PPS Dewan Orang Ramai Kampung Seri Mahkota menempatkan 205 mangsa daripada 47 keluarga dan Dewan Orang Ramai Sri Damai, 54 mangsa daripasa 12 keluarga.

Manakala tiga sungai di daerah ini masih mencatatkan paras bahaya iaitu Sungai Kuantan di Bukit Kenau 21.83 meter, Sungai Belat di Seri Damai 5.95 meter dan Sungai Keratong di Rompin 23.01 meter.

Sementara itu, Ketua Polis Daerah, ACP Wan Mohd Zahari Wan Busu menasihati orang ramai supaya tidak menyebarkan maklumat dan gambar lama berkaitan banjir di daerah ini di media sosial. – AlHijrah Online


PETUGAS KESIHATAN PERKHIDMATAN AWAM TOLAK ANJURAN MOGOK, UTAMAKAN PESAKIT – DR ZALIHA

PUTRAJAYA: Kementerian Kesihatan (KKM) menghargai komitmen dan profesionalisme tinggi petugas kesihatan dalam perkhidmatan awam yang meletakkan keutamaan pesakit melebihi kepentingan peribadi dengan menolak anjuran mogok melibatkan doktor baru-baru ini.

Menteri Kesihatan Dr Zaliha Mustafa berkata mogok bukanlah satu jalan penyelesaian terbaik bagi menangani setiap permasalahan yang timbul, sebaliknya perkara itu perlu ditangani secara lebih berhemah dan profesional menerusi platform yang betul.

“Saya mengucapkan ribuan terima kasih kepada semua petugas kesihatan yang sentiasa bersedia memberikan perkhidmatan kepada rakyat sekali gus menolak anjuran untuk mogok dalam kalangan doktor baru-baru ini,” katanya dalam satu kenyataan hari ini.”

Media melaporkan kumpulan doktor kontrak merancang untuk mengadakan mogok selama tiga hari dari 3 hingga 5 April dengan tidak akan hadir bertugas serta mengambil cuti sakit atau cuti kecemasan.

Dr Zaliha berkata hebahan mengenai Mogok Doktor Malaysia yang telah ditularkan dalam laman sosial dengan dijangka melibatkan antara 8,000 hingga 12,000 doktor kontrak telah gagal melumpuhkan perkhidmatan kesihatan seperti yang dirancang oleh penganjur.

“Keutamaan pesakit melebihi kepentingan peribadi terus menjadi inspirasi setiap daripada mereka (doktor).”

“Kod etika profesional dalam kalangan pegawai perubatan dan yang lainnya perlulah dipelihara dan sentiasa menjadi pedoman ke arah memartabatkan institusi perubatan di negara ini kepada suatu anjakan paradigma yang sentiasa disegani,” katanya.

Beliau berkata anjuran mogok itu dilihat lebih bersifat ancaman dan provokatif serta mempunyai kepentingan tertentu sehingga sanggup mengambil kesempatan terhadap keselamatan dan nyawa rakyat.

“Saya juga ingin merakamkan rasa terima kasih kepada kepimpinan tertinggi KKM, pengarah-pengarah kesihatan negeri dan hospital serta ketua perkhidmatan dalam kesiapsiagaan mereka berdepan dengan sebarang kemungkinan tempoh hari,” katanya.—AlHijrah Online


RM700,000 DIPERLUKAN BAGI MISI BANTUAN RAMADAN KE YAMAN

KUALA LUMPUR, 3 Jun – Malaysian Relief Agency (MRA) menyasarkan RM700,000 bagi mengisi dana bantuan kemanusian rakyat di Yaman untuk menyambut Ramadan yang bakal menjelang.

Timbalan Presidennya Khairil Annuar Khalid berkata keperluan asas seperti makanan dan bekalan air bersih amat diperlukan penduduk di negara yang sedang bergolak itu untuk menjalani ibadah puasa.

“Setakat ini kita dapat mengumpulkan RM150,000. Dana yang diperolehi akan digunakan untuk membeli makanan asas seperti tepung, beras, minyak dan bekalan air bersih. “Bantuan yang disalurkan akan diagihkan ke wilayah yang terjejas mengikut keperluan,” katanya kepada Bernama di sini, hari ini.

Beliau berkata sumbangan yang diperolehi juga akan digunakan untuk menampung keperluan asas lain seperti ubat-ubatan dan juga peralatan perubatan. Khairil berkata selain dari Yaman, barang keperluan akan dibawa masuk dari Djibouti dan Oman melalui kerjasama Malaysia dengan badan bukan kerajaan di Yaman.

Sebelum ini, MRA telah menyalurkan lebih daripada 5,000 pek makanan kepada penduduk di wilayah yang bergolak di Yaman iaitu di Sana’a, Aden, Taiz, Hajjah dan Turbah.

BERNAMA


MESYUARAT KABINET PERTAMA BERSIDANG HARI INI

PUTRAJAYA: Perdana Menteri Datuk Seri Anwar Ibrahim hari ini mempengerusikan mesyuarat khas Kabinet Kerajaan Perpaduan di Perdana Putra di sini.

Pada 2 Dis, Anwar mengumumkan barisan Kabinet yang dianggotai 28 menteri serta dua timbalan perdana menteri, selain beliau sendiri memegang portfolio Menteri Kewangan.

Mesyuarat pertama yang dihadiri kesemua Jemaah Menteri itu bermula pukul 10 pagi.

Anwar tiba di bangunan Perdana Putra itu pada kira-kira 8.10 pagi sebelum mempengerusikan mesyuarat khas tersebut.

Anwar mengangkat sumpah sebagai perdana menteri pada 24 Nov lepas.

Kebanyakan menteri Kabinet telah mengimbas kad perakam waktu dan memasuki pejabat masing-masing sebelum menghadiri mesyuarat berkenaan.-AlHijrah Online


PERMOHONAN AHMAD ZAHID DAPATKAN PASPORT SECARA KEKAL DIBENARKAN

PUTRAJAYA: Timbalan Perdana Menteri Datuk Seri Dr Ahmad Zahid Hamidi hari ini berjaya memperoleh pasport antarabangsa dan diplomatik secara kekal bagi membolehkannya menjalankan tugas rasmi di luar negara.

Panel tiga hakim Mahkamah Rayuan diketuai Datuk Hanipah Farikullah membenarkan permohonan Ahmad Zahid yang juga Menteri Kemajuan Desa dan Wilayah untuk mendapatkan pasport secara kekal selepas berpuas hati bahawa permohonan itu mempunyai merit.

“Mahkamah telah meneliti afidavit dan hujahan bertulis dikemukakan pemohon (Ahmad Zahid). Perintah yang dipohon dibenarkan oleh mahkamah,” kata Hanipah yang bersidang bersama-sama Hakim Datuk Ahmad Zaidi Ibrahim dan Datuk Lim Chong Fong.

Terdahulu, Timbalan Pendakwa Raya Abdul Malik Ayob memaklumkan kepada mahkamah bahawa pihaknya tidak membantah permohonan yang difailkan Ahmad Zahid menerusi peguamnya Datuk Hisyam Teh Poh Teik.

Ahli Parlimen Bagan Datuk itu memfailkan permohonan baharu di Mahkamah Rayuan selepas Mahkamah Tinggi Kuala Lumpur pada 3 Feb lepas menolak permohonannya untuk mendapatkan dokumen itu secara kekal.

Hakim Mahkamah Tinggi Datuk Collin Lawrence Sequerah, yang kini Hakim Mahkamah Rayuan hanya membenarkan pelepasan sementara pasport itu bagi Ahmad Zahid memohon pasport diplomatik dan seterusnya menyerahkan semula kedua-dua pasport itu kepada mahkamah, setelah segala urusan permohonan diplomatik selesai.

Pasport itu sebelum ini diserahkan kepada mahkamah sebagai syarat jaminan tambahan selepas beliau didakwa atas 47 tuduhan rasuah, pecah amanah dan pengubahan wang haram, melibatkan dana Yayasan Akalbudi, yang kini di peringkat pembelaan.

Berdasarkan notis usul yang difailkan pada 13 Feb lepas, Ahmad Zahid, 70, memohon pelepasan pasport dipertimbangkan dan diputuskan oleh Mahkamah Rayuan supaya pasport tersebut dapat dilepaskan secara penuh dan kekal, dengan apa-apa syarat sewajarnya yang dikenakan oleh mahkamah itu.

Menerusi afidavit sokongan, Ahmad Zahid berkata hakim Mahkamah Tinggi terkhilaf dan salah dalam menggunakan budi bicara ketika menolak permohonannya untuk mendapatkan dokumen itu secara kekal.

Beliau berkata keputusan itu bakal memprejudiskan hak dan tanggungjawabnya sebagai individu, yang berada dalam barisan kepimpinan negara kerana perlu memohon secara rasmi di mahkamah, setiap kali perlu ke luar negara atas urusan kerja

“Sebagai seorang individu yang menjawat antara jawatan tertinggi dalam negara, ia dilihat tidak praktikal dan rumit untuk saya memohon ke mahkamah setiap kali ingin melakukan tugasan ke luar negara.

“Oleh itu, wajar bagi Mahkamah Rayuan mempertimbangkan bahawa kelulusan permohonan itu bakal memberi kebaikan dan kelangsungan terhadap pentadbiran negara, yang menjadi tanggungjawab setiap individu rakyat Malaysia,” katanya dalam afidavit sokongan.

Ahmad Zahid menyatakan bahawa permohonan itu sama sekali tidak bersifat mala fide (niat jahat) atau prejudis terhadap mana-mana pihak, kerana beliau mengaku janji untuk tetap memberi kerjasama penuh dalam menyelesaikan kes (rasuah) sehingga ke peringkat akhir pembelaan.

Hisyam ketika ditemui pemberita selepas prosiding berkata, anak guamnya berjaya mendapatkan semula pasport antarabangsa dan diplomatik secara kekal dan berikutan keputusan hari ini, Ahmad Zahid hanya tertakluk kepada jaminan RM2 juta tanpa syarat tambahan lain. — AlHijrah Online


COVID-19: 110 DIJANGKITI DI SINGAPURA, 78 DIBENARKAN PULANG

SINGAPURA: Singapura hari ini mengesahkan dua lagi kes jangkitan COVID-19 dengan satu daripadanya mempunyai kaitan dengan kluster baharu di Wizlearn Technologies Pte Ltd.

Dalam satu kenyataan di sini, Kementerian Kesihatan (MOH) berkata kes yang dikaitkan dengan kluster itu membabitkan seorang lelaki rakyat Singapura berusia 33 tahun yang tidak mempunyai sejarah perjalanan baru-baru ini ke negara dan rantau terjejas akibat penularan COVID-19.

Mangsa kini ditempatkan di bilik isolasi Pusat Kebangsaan Penyakit Berjangkit, yang menyaksikan bilangan kes jangkitan di kluster itu meningkat kepada 14.

Kedua-dua kes itu menjadikan jumlah keseluruhan pesakit yang positif COVID-19 di republik tersebut setakat ini ialah 110.

Satu lagi kes baharu membabitkan seorang warga emas lelaki rakyat Singapura berusia 70 tahun yang juga tidak memiliki sejarah perjalanan baru-baru ini ke negara dan rantau terjejas akibat jangkitan virus itu.

Sebelum dimasukkan ke hospital, mangsa pergi bekerja di Fish Mart Sakuraya, 154, West Coast Road namun tidak melayan pelanggan atau menyediakan makanan, menurut kenyataan itu.

Mengulas perkembangan terkini situasi kes yang disahkan, MOH berkata setakat ini sejumlah 78 kes telah pulih sepenuhnya daripada jangkitan virus itu dan telah dibenarkan keluar dari hospital.

Daripada sejumlah 32 kes yang disahkan dan masih dirawat di hospital, kementerian itu berkata kebanyakannya stabil atau semakin pulih manakala tujuh dalam keadaan kritikal dan ditempatkan di unit rawatan rapi.

Setakat tengah hari, MOH mengenal pasti sejumlah 3,173 kontak rapat yang telah dikuarantin.

Republik itu juga mengumumkan bahawa mulai esok, ia akan melarang kemasukan pelancong yang mempunyai sejarah perjalanan ke Iran, Itali utara atau Korea Selatan dalam tempoh 14 hari lepas. — BERNAMA


BELUM ADA KEPERLUAN KUARANTIN INDIVIDU PULANG KE SEMENANJUNG DARI SABAH

PORT DICKSON: Masih belum ada keperluan untuk mengenakan kuarantin wajib ke atas mereka yang pulang ke semenanjung selepas urusan Pilihan Raya Negeri (PRN) Sabah.

Bagaimanapun Menteri Kesihatan, Datuk Seri Dr Adham Baba berkata perkara itu akan dibincangkan dan diputuskan dalam Mesyuarat Khas Menteri-Menteri nanti.

Jelas Adham, pihaknya akan memastikan garis panduan sama digunapakai seperti dua Pilihan Raya Kecil (PRK) Chini, Pahang dan Slim, Perak.

Selain itu Adham berkata pihaknya akan menggunakan pendekatan bersasar dengan mereka yang bergejala akan dikenakan kuarantin dan terus diberikan rawatan.

Manakala mereka yang pulang dari kawasan zon merah pula akan diminta melakukan saringan kesihatan secara sukarela.

“Sekiranya mereka rasa terkesan dengan tempat-tempat ataupun kawasan-kawasan zon merah, kita nasihatkan masyarakat supaya mengadakan ujian,” katanya.

Adham berkata demikian selepas merasmikan Wellness Hub Bagan Pinang di Port Dickson, Negeri Sembilan hari ini.

Semalam Kementerian Kesihatan Malaysia (KKM) memaklumkan kes positif baharu COVID-19 melonjak kepada 182 kes dengan 181 daripadanya penularan tempatan.

Daripada 181 kes tempatan, 167 daripadanya merupakan Kluster Benteng di Sabah. — AlHijrah Online


KANAK-KANAK HILANG DI TELUK SENANGIN DITEMUKAN MENINGGAL DUNIA

IPOH: Kanak-kanak lelaki berusia 10 tahun yang dilaporkan hilang di kawasan Pantai Teluk Senangin, Lumut semalam, ditemukan meninggal dunia.

Penolong Pengarah Bahagian Operasi Jabatan Bomba dan Penyelamat Malaysia (JBPM) Perak Sabarodzi Nor Ahmad mangsa dikenali sebagai Muhammad Faris Irfan ditemui nelayan pada 8.20 pagi tadi.

“Mangsa ditemui kira-kira dua batu nautika berhampiran Tanjung Hantu dari lokasi mangsa dipercayai hilang.

“Operasi mencari dan menyelamat (SAR) tamat sepenuhnya pada pukul 9 pagi, mayat mangsa telah diserahkan kepada pihak polis untuk tindakan selanjutnya,” katanya dalam kenyataan hari ini.

Sabarodzi berkata pihaknya menerima panggilan berkaitan kejadian pada 3.19 petang semalam selepas ahli keluarga mangsa membuat laporan polis apabila menyedari kehilangannya kira-kira 1 tengah hari.

Operasi SAR dimulakan sejurus selepas itu dan ditangguhkan pada 6.30 petang, namun katanya pencarian dimulakan semula malam tadi susulan maklumat baharu diterima pihaknya.–AlHijrah Online


BERLAPANG DADA, AMAL POLITIK MATANG DAN BERHIKMAH MENJELANG PRN – YADIM

Oleh Datuk Hasanuddin Mohd Yunus, Yang Dipertua YADIM

Bukan lagi rahsia, insiden bermasam muka, mengelak daripada menyapa, tuduhan kafir mengkafir, enggan berimamkan solat dan pelbagai lagi perkara yang lebih teruk telah berlaku akibat perbezaan politik di negara ini.

Sedangkan yang bermasam muka, yang dikafirkan itu adik beradik, sesama saudara, yang tinggal dalam komuniti bersama.

Umat Islam di negara ini, sememangnya sedar adalah amat merugikan sekiranya silaturahim antara mereka terputus angkara perbezaan politik, namun malangnya ia tetap berlaku.

Mufti Pulau Pinang, Datuk Seri Dr Wan Salim Wan Mohd Nor baru baru ini menasihatkan supaya umat Islam tidak terlalu ekstrem dalam berpolitik.

Ujarnya, silaturahim tidak harus diputuskan walau dengan apa sebab sekalipun, hatta apabila seseorang disakiti atau dianiaya.

Dengan Pilihan Raya Negeri yang bakal menjelang tidak lama lagi, YADIM menyeru semua pihak berlapang dada, berpolitik dengan matang dan berhikmah, malah lebih baik lagi profesional dan budiman (gentleman) dalam berkempen dan tetap menyatukan ummah.

Selesai pertarungan politik semasa pilihanraya negeri kelak, sama-sama lah bekerjasama untuk masyarakat.

Ambillah iktibar firman Allah dalam Surah Al Hujurat ayat 10 yang membawa maksud : “Sesungguhnya orang-orang beriman itu bersaudara. Maka damaikanlah (perbaikilah hubungan) antara kedua-dua saudara kalian itu dan bertaqwalah kepada Allah, supaya kalian mendapat rahmat.”

Seri Paduka Baginda Yang Dipertuan Agong, Al-Sultan Abdullah Ri’ayatuddin AlMustafa Billah Shah sempena Hari Keputeraan baginda juga telah bertitah agar tidak menjadikan isu agama sebagai polemik dan perbalahan politik.

Baginda mengajak semua pihak membuang agenda retorik perpecahan dengan bersatu hati untuk mengemudi negara ke arah pembentukan masa hadapan lebih baik.

YADIM percaya, umat Islam di negara ini mempunyai kesedaran yang tinggi mengenai hal ini. Justeru selepas ini semua pihak diseru bersama sama meninggalkan perilaku merugikan ini dan meletakkan persaudaraan ummah sebagai keutamaan. –AlHijrah Online

Penafian: Artikel yang disiarkan AlHijrah Online ini adalah pandangan peribadi penulis. Ia tidak semestinya menggambarkan pendirian Editorial AlHijrah Media Corporation dalam isu yang dikupas.


Mansuh Akta Antiberita Tak Benar tindakan terburu-buru

KUALA LUMPUR – Kerajaan perlu mempertimbangkan untuk memperkenalkan kembali Akta Antiberita Tidak Benar yang dimansuhkan Ogos tahun lalu dengan melakukan beberapa penambahbaikan.

Menurut pakar Perlembagaan, Dr Muhammad Fathi Yusof, akta  itu mempunyai peranan dan kebaikan tersendiri untuk mengawal penyebaran  berita tidak benar dengan cepat dan segera.

Justeru langkah kerajaan memansuhkan akta itu dilihat satu tindakan yang  terburu-buru tanpa mengambil kira kesan pada masa akan datang, katanya.

“Secara  dasarnya akta ini sangat baik untuk membendung penyebaran berita palsu  terutamanya yang semakin berleluasan di laman sosial ketika ini,” katanya kepada Sinar Harian.

Malah katanya, akta yang mula diperkenalkan  April tahun lalu itu pernah digunakan untuk menghadapi penyebaran berita  tidak benar berkaitan langkah kerajaan ketika pentadbiran BN dalam  menangani beberapa jenayah yang berlaku ketika itu.

“Ketika akta  itu digunakan terdapat kritikan yang menjurus kepada beberapa aspek.  Tetapi ia tidak seharusnya dimansuhkan, cuma perlu meminda beberapa  perkara supaya tidak disalahguna demi kepentingan politik,” jelas beliau.

Tambah beliau, meskipun ketika ini terdapat beberapa undang-undang lain di bawah  Seksyen 233(1)(a) Akta Komunikasi dan Multimedia 1998, namun mekanisme  di bawah akta itu belum mencukupi untuk mengambil tindakan drastik dan cepat terhadap penyebaran berita palsu.

Terdahulu, Akta  Antiberita Tidak Benar 2018 yang diwartakan oleh kerajaan BN pada April  tahun dimansuhkan 16 Ogos tahun sama selepas PH mengambil alih pentadbiran negara.

Pemansuhan itu diluluskan selepas Dewan Rakyat meluluskan Rang Undang-undang Antiberita Tidak Benar (Pemansuhan) 2018.


WARGA KOTA STRES GAYA HIDUP KL

KUALA LUMPUR: Di sebalik kerancakan hidup suasana bandar dengan bangunan pencakar langit serta pelbagai gedung membeli-belah dan kemudahan, ia sebenarnya menyumbang kepada tekanan kesihatan mental warga kota.

Menurut pakar, berbanding penduduk di kampung, warga kota lebih mudah mengalami gangguan emosi yang turut menjejaskan keadaan mental akibat peningkatan kos sara hidup, terutamanya kehidupan pasca COVID-19.

Pakar Psikiatri dan Presiden Persatuan Kesihatan Mental Malaysia (MMHA) Prof Datuk Dr Andrew Mohanraj berkata, warga kota yang mahu mengekalkan gaya hidup tinggi pasti tertekan kerana perlu lebih memerah keringat untuk memperolehi pendapatan yang boleh menampung semua perbelanjaan.

Keadaan ini sudah tentunya jauh berbeza dengan mereka yang tinggal di kampung dan akhirnya ada warga kota yang dibelit hutang keliling pinggang kerana tidak dapat menguruskan kewangan mereka dengan baik.

“Sepanjang tempoh pasca COVID-19,  ada yang tinggal di bandar berhadapan dengan kemungkinan kehilangan pekerjaan ditambah kos sara hidup yang tinggi. Kedua-dua faktor ini berkemungkinan besar punca utama stres psikologi dalam kalangan penduduk bandar, ” beliau memberitahu Bernama.

Menteri Kesihatan Dr Zaliha Mustafa dipetik berkata Mac lalu bahawa Wilayah Persekutuan Kuala Lumpur (WPKL) mempunyai bilangan tertinggi penduduk yang dilanda kemurungan dan kebimbangan (anxiety) berbanding negeri lain.

Beliau berkata, hasil saringan kesihatan mental 2022 ke atas 336,900 individu di seluruh negara yang dijalankan oleh Kementerian Kesihatan mendapati, 70 peratus daripada penduduk WPKL paling terkesan dengan kemurungan dan kebimbangan akibat beberapa faktor termasuk kos sara hidup yang tinggi.

KOS HIDUP YANG TINGGI

Menurut Dr Zaliha, kajian berkenaan juga mendapati yang paling mudah terkesan adalah mereka dalam kumpulan B40 dan miskin bandar, sementara isu kesihatan mental dalam kalangan remaja dan belia adalah akibat masalah kewangan dan perhubungan.

Faktor lain termasuk buli, tingkah laku berisiko tinggi, rasa rendah diri atau jangkaan tinggi terhadap pencapaian diri sendiri.

Berkongsi pandangan Dr Mohanraj, Ketua Ekonomi dan Kewangan Sosial Bank Muamalat Bhd, Dr Mohd Afzanizam Abdul Rashid berkata, kos sara hidup adalah faktor utama menyumbang kepada isu kesihatan mental di Kuala Lumpur sejak kadar harga di kawasan bandar lazimnya lebih tinggi daripada negeri lain di Malaysia.

“Sewa rumah dan harga barangan serta perkhidmatan terutama barangan berkaitan makanan adalah lebih tinggi. Apabila kos sara hidup meningkat, kuasa membeli pendapatan isi rumah akan berkurangan,” katanya.

Menurut pasaran hartanah digital Malaysia, Propertyguru.com, purata perbezaan sewa bulanan rumah teres di Malaysia di Kuala Lumpur dan Sarawak adalah sebanyak RM200.

TEKANAN PENDIDIKAN

Institut Kesihatan Malaysia ada menyatakan, di Malaysia, punca utama tekanan yang dialami pelajar adalah masalah fokus akibat maklumat yang berlebihan, tekanan beban kerja di samping peperiksaan yang sudah tentunya menjejaskan kesihatan mereka.

Pada Jun 2017, seorang pelajar berusia 20 tahun dari Kolej Universiti Tunku Abdul Rahman (TARUC), menulis nota kepada ibunya menyatakan bahawa dia tidak tertanggung tekanan dalam hidupnya sebelum membunuh diri dengan terjun dari sebuah kondominium di Setapak.

Mengulas tentang perkara ini, Pensyarah Psikologi, Kolej Raffles Kuala Lumpur Farhana Nabila Fakaruddin berkata, subjek kursus yang sukar seperti kursus reka bentuk atau tugasan teori yang berterusan boleh menyebabkan pelajar menjadi tertekan dan boleh menjurus kepada kemurungan atau kebimbangan sekiranya tidak dirawat pada peringkat awal.

“Di samping tekanan pendidikan, pelajar yang datang dari negeri lain ke Kuala Lumpur juga perlu menyesuaikan diri kerana mereka boleh berasa sunyi dan resah,” beliau memberitahu Bernama.

Farhana juga menyatakan bahawa pesakit yang mengalami kemurungan dan kebimbangan akan segera mendapatkan rawatan pakar psikiatri daripada berjumpa kaunselor atau pakar psikologi tanpa menyedari bahawa mereka salah tanggapan ujian skrin dalam talian yang mungkin menunjukkan hasil bahawa mereka dalam peringkat yang teruk.

“Biasanya pakar psikiatri akan memberi ubat-ubatan tetapi hanya untuk tahap yang teruk dan sekiranya pesakit tidak mengambil ubat, gejala kemurungan akan menjadi buruk sehinggakan mereka mungkin mempunyai kecenderungan bunuh diri, mendengar suara atau halusinasi,” katanya.

MENGHARAPKAN PERUBAHAN

Bernama juga menemu bual beberapa individu yang sedang mengalami kemurungan serta kebimbangan, untuk berkongsi pengalaman mereka.

Seorang tukang roti berusia 29 tahun yang enggan namanya disebut berkata, punca sebenar kemurungan yang beliau alami adalah daripada pengalaman dibuli sebelum ini oleh rakan sebaya serta guru. Ini ditambah pengalaman membesar dalam keluarga yang tidak stabil dan emosi yang terganggu akibat isu saiz tubuh.

“Kita terperangkap dalam perlumbaan untuk menjadi lebih baik dan terpaksa bekerja keras supaya dapat membayar bil perbelanjaan di samping memenuhi komitmen keluarga. Semuanya ini akan hanya membuatkan kita lemas dengan tekanan rakan sebaya serta isu kesihatan mental.

“Saya amat berterima kasih dengan apa yang dilakukan oleh kerajaan dan yang masih belum dilakukan. Saya juga berharap pihak kerajaan tidak akan menjadikan mereka yang cuba membunuh diri sebagai penjenayah.

“Amat mengganggu perasaan untuk melihat seseorang yang cuba membunuh diri, kemudian berjaya dipujuk untuk tidak melakukannya, dan dilihat diiringi polis ke hospital untuk penilaian mental,” katanya.

Sementara itu, bekas guru Rukshan Gill berkata, tekanan di tempat kerja serta runsing tidak mempunyai cukup wang bagi memenuhi komitmen, membuatkan beliau mendapat anxiety.

Menurut Rukshan, beliau amat bergantung kepada sistem sokongan, suaminya serta rakan-rakan yang banyak membantu ketika mengalami anxiety attack. Namun beliau juga berharap kerajaan serta sektor swasta berusaha lebih gigih untuk membantu mereka yang dilanda isu kesihatan mental.

“Saya berharap kerajaan serta sektor swasta boleh menyediakan sesi kesihatan mental yang mampu bayar dan menjadikan kesihatan mental sebagai sebahagian daripada pakej insurans agar dapat dimanfaatkan ramai.” tambahnya.

Di samping perkhidmatan yang disediakan kerajaan, satu lagi pilihan untuk mereka yang mempunyai masalah kemurungan ialah seorang pendengar atau penyokong. Pilihan ini membolehkan mereka yang tertekan dapat meluahkan perasaan. Namun, isu kesihatan mental ini perlu difahami secukupnya.

Pengarah Urusan The Inner Lynk Therapy and Wellness Centre, Gianina Ginnie Kon berkata, kes kesihatan mental masih meningkat akibat stigma terhadap mereka yang mengalami keadaan abnormal atau gangguan.

Menurut beliau, kurang kesedaran, pendidikan, tanggapan setrta bimbang dengan mereka yang mempunyai penyakit mental boleh menambah stigma. Keadaan itu juga boleh menyekat orang yang mempunyai penyakit mental daripada mendapat bantuan, menyesuaikan diri dalam masyarakat dan hidup bahagia serta selesa.

Dr Zaliha dipetik berkata, terdapat sebanyak 1,161 klinik kesihaan, 58 hospital, 34 pusat kesihatan mental komuniti (MENTARI) serta empat institusi mental dan cukup kelengkapan untuk menangani isu kesihatan mental termasuk pengesanan awal serta pemulihan.–AlHijrah Online


BELANJA RM1,080 WANG I-SINAR UNTUK BINA 11 BONGGOL

BESUT: Seorang lelaki memohon maaf selepas menimbulkan kekecohan kerana membina 11 bonggol di atas jalan di tepi rumahnya di Kampung Padang Luas, Jertih.

Lapor Bernama, Nor Muhamad Roslam Harun, 40, mengakui kesilapannya membina bonggol sebanyak itu dalam jarak tidak sampai 40 meter sehingga menyusahkan penduduk untuk keluar masuk ke jalan utama.

“Pagi semalam ada pegawai polis datang jumpa saya. Beliau menasihati saya dengan elok supaya membuang semua bonggol tersebut.

“Jadi semalam juga saya upah sebuah jentolak untuk meratakan semua 13 bonggol termasuk dua bonggol asal yang ada di situ,” katanya kepada Bernama.

Menurut lelaki itu dia membelanjakan RM1,080 daripada pengeluaran RM5,000 wang i-Sinar Kumpulan Wang Simpanan Pekerja (KWSP) untuk membina bonggol-bonggol tersebut.

Katanya tindakan membina bonggol tersebut kerana gangguan bunyi kenderaan disebabkan ada segelintir pemandu yang memandu laju di kawasan itu tanpa mengira masa.

“Bilik tidur saya berada di bahagian tepi yang berdekatan dengan jalan itu menyebabkan bunyi bising kereta dan motosikal mengganggu tidur. Saya tertekan sangat dengan masalah ini tambahan pula saya mempunyai masalah kesihatan (gangguan mental) tetapi belum lagi mendapatkan rawatan.

“Sebenarnya saya mahu membina bonggol yang landai sahaja tetapi tar itu cepat mengeras menyebabkan ia menjadi bonggol tinggi sehingga tidak boleh dilalui semua kereta kecuali pacuan empat roda,” katanya. – AlHijrah Online


MADAD BANTU URUS JENAZAH SECARA PERCUMA

SUNGAI PETANI: Isu peningkatan jumlah jenazah khususnya pesakit COVID-19 di hospital di Kedah mendorong Murtadha Dakwah Centre (MADAD) tampil membantu menguruskan proses pengebumian secara percuma.

Pengarah Urusan MADAD, Yaakub Yusra berkata, selain membantu mengurangkan beban ahli kelurga jenazah, usaha itu juga untuk memastikan proses pengebumian dapat dilaksanakan segera dan dikendalikan secara terhormat.

“Sejak peningkatan jenazah berlaku di hospital ia memberi kesan kepada proses pengebumian. Jadi inisiatif secara spontan ini kami ambil untuk membantu pihak hospital menyegerakan proses pengebumian dan tiada sebarang caj dikenakan untuk meringankan beban ahli keluarga jenazah.

“Pengurusan jenazah itu dikendalikan Skuad Pengurusan Jenazah Hang Cangkul diilhamkan MADAD yang terdiri daripada sukarelawan asnaf. Melalui usaha yang digerakkan ini para sukarelawan asnaf turut diberikan upah oleh MADAD jadi mereka insya-Allah bukan sahaja bakal peroleh ganjaran Allah SWT tetapi juga peluang pekerjaan,” katanya.

Menurut Yaakub ketika ini bantuan pengurusan jenazah itu digerakkan di Hospital Sultan Abdul Halim Sungai Petani, Kedah.

Meskipun bimbang dengan keselamatan diri dan semua sukarelawan, Yaakub berkata mereka sentiasa mematuhi semua prosedur operasi standard (SOP) yang ditetapkan Kementerian Kesihatan Malaysia (KKM).

Sementara itu, Yaakub menjelaskan, usaha yang digerakkan MADAD ketika ini selari dengan perancangannya untuk membangungkan fasiliti pusat dakwah 24 jam yang akan turut menawarkan pengurusan jenazah secara percuma serta beberapa lagi perkhidmatan lain.

“Alhamdulillah kalau ikut perancangan melalui MADAD kita akan bangunkan masjid yang beroperasi 24 jam lengkap dengan kemudahan pusat pengurusan jenazah percuma serta kapsul hotel untuk kemudahan para musafir.

“Pembinaan pusat dakwah itu juga nanti akan menjadi turut menawarkan hospitaliti untuk warga emas, asnaf, serta pelajar tahfiz dan mempunyai kemudahan e-sukan yang diminati anak muda masa kini selain fasiliti sukan sunnah,” katanya.

Menurutnya, pusat dakwah itu dijangka siap pada tahun 2025 dan kini terpaksa ditangguhkan sementara berikutan pelaksanaan Perintah Kawalan Pergerakan (PKP) ekoran pandemik COVID-19.

Bagaimanapun pihaknya yakin projek yang menelan kos hampir RM25 juta itu akan dapat disiapkan sebagaimana yang dirancang.

Justeru beliau berharap pusat pembangunan ummah itu kelak akan mendapat sokongan umat Islam seluruhnya.

“Apa yang kita rancang seperti masjid, rumah warga emas, pengurusan jenazah percuma, pendidikan percuma itu semua melibatkan keperluan ummah tiada kepentingan peribadi jadi kita amat harapkan sokongan dan dokongan daripada masyarakat.

“Orang ramai diharap dapat sertai kempen MADAD RM1,000 Wakaf Buat Mak Ayah bagi pembangunan pusat dakwah ini atau boleh juga memberikan sebarang nilai sumbangan mengikut kemampuan,” katanya.


WARGA EMAS LELAKI PUTUS IBU JARI DIPUKUL ANAK SENDIRI

JERTIH: Seorang warga emas lelaki putus ibu jari tangannya setelah dipukul oleh anaknya sendiri di sebuah rumah di Kampung Pengkalan Sentol di sini pagi semalam.

Ketua Polis Daerah Besut Superintenden Abdul Rozak Muhammad berkata dalam insiden kira-kira 7.30 pagi itu, mangsa yang berusia 71 tahun dikatakan enggan memberikan wang kepada anak lelakinya.

“Suspek seorang duda berusia 50 tahun yang tinggal bersama mangsa tiba-tiba mengamuk dipercayai berang kerana bapanya tidak memenuhi permintaannya lalu memukul bapanya dipercayai dengan menggunakan sebatang rotan.

“Mangsa kemudian pergi ke rumah anak perempuannya yang tinggal berdekatan dalam keadaan berlumuran darah dan lemah,” menurutnya dalam kenyataan malam ini.

Beliau berkata warga emas itu memberitahu anak perempuannya yang berusia 43 tahun bahawa suspek telah memukul mangsa dengan tongkat di bahagian kepala, mata kiri dan tangan kanan.

“Wanita itu dengan bantuan jiran telah membawa bapanya ke Hospital Besut untuk rawatan sebelum mangsa dirujuk ke Hospital Sultanah Nur Zahirah.

“Pemeriksaan doktor pakar mengesahkan mangsa mengalami patah dan putus ibu jari tangan kanan serta turut menerima jahitan di bahagian belakang kepala,” katanya.

Abdul Rozak berkata suspek berjaya diberkas di rumahnya dan polis merampas sebatang tongkat rotan yang dipercayai digunakan dalam kejadian itu.

Beliau berkata siasatan awal mendapati suspek memiliki dua rekod jenayah bagi kesalahan mencuri dan kekerasan serta tiga rekod berkaitan dadah.

“Saringan air kencing turut mendapati suspek positif dadah jenis metamfetamina dan polis tidak menolak kemungkinan suspek meminta wang daripada bapanya kerana mahu membeli dadah,” katanya.

Suspek ditahan reman selama tujuh hari dan kes disiasat mengikut Seksyen 326 Kanun Keseksaan.–AlHijrah Online


HAMPIR 70 TERKORBAN – TAUFAN HAGIBIS

TOKYO : Operasi menyelamat masih diteruskan susulan Taufan
Hagibis yang pada ketika ini telah meragut hampir 70 nyawa serta mengakibatkan
kerosakan yang begitu teruk.

Menurut stesen penyiaran awam NHK, angka kematian Taufan Hagibis kini mencecah hampir 70 orang manakala berpuluh lagi mangsa telah dilaporkan hilang.

Kerajaan Jepun mengesahkan angka kematian yang lebih rendah namun
pihaknya masih mengemaskini maklumat.

Perdana Menteri, Shinzo Abe berkata, tiada rancangan untuk
memperlahankan operasi menyelamat dimana telah disertai lebih daripada 110, 000
anggota polis, pengawal pantai, anggota bomba dan tentera.

“Hingga kini operasi mencari dan menyelamat di kawasan
terjejas masih diteruskan.

“Sementara itu kerja pembaikan sedang dijalankan di
kawasan di mana air sungai melimpah dan air sedang dipam keluar dari kawasan
dilanda banjir,” kata Abe.

Menurut laporan yang diterima agensi, pejabat Perdana
Menteri memaklumkan bahawa lebih daripada 3,000 orang telah diselamatkan
susulan bencana yang 36 wilayah.

Pihak kerajaan mengeluarkan amaran bahawa kerajaan turut
memberi amaran hujan lebat dijangka turun sepanjang hari ini di beberapa
kawasan terjejas akibat Taufan Hagibis.

Difahamkan, sehingga kini kira-kira 34,000 kediaman masih
bergelap dan 133,000 yang lain ketiadaan bekalan air sementara ribuan mangsa
masih menghuni pusat perlindungan kerajaan dan ramai tidak pasti bila mereka
akan dapat pulang ke rumah masing-masing.

Taufan Hagibis membadai Jepun dengan angin kuat mencecah 216 kilometer sejam berserta hujan lebat yang menyebabkan tanah runtuh dan puluhan tebing sungai pecah sekali gus mengakibatkan sebahagian besar kerosakan. — AGENSI


Ijazah palsu: Eksekutif jualan didakwa

SHAH ALAM – Seorang eksekutif jualan didakwa di Mahkamah Sesyen Shah
Alam atas tuduhan meminta rasuah membabitkan RM12,5000 bagi mengeluarkan sijil
ijazah palsu Universiti Multimedia (MMU), tahun lalu.

C Vijayakumar mengaku tidak bersalah terhadap pertuduhan itu.

Sebelum ini dia didakwa meminta wang tersebut daripada pengadu sebagai
upah mendapat Ijazah Sarjana Muda Pentadbiran Perniagaan (Kepujian) MMU atas
nama Mohd Amzar Hashim tanpa perlu mengikut prosedur pembelajaran yang betul,
lapor Sinar Online.

Kesalahan itu didakwa dilakukan di sebuah pusat membeli-belah, Jalan
IKRAM-UNITEN, Kawasan Institusi Bangi, jam 3.50 petang, pada 25 Januari 2018.

Dia juga mengaku tidak bersalah terhadap pertuduhan menerima rasuah
RM1,500 daripada pengadu bagi tujuan sama di sebuah premis, Jalan Teknokrat 5,
Cyberjaya, jam 3.10 petang pada 6 April 2018.

Pendakwaaan dikendalikan oleh Timbalan Pendakwa Raya Suruhanjaya
Pencegahan Rasuah Malaysia (SPRM) Muhammad Asyraf Muhammed Tahir mengikut
Seksyen 16(a)(A) Akta Suruhanjaya Pencegahan Rasuah Malaysia 2009.

Muhammad Asyraf mencadangkan jaminan RM20,000 bagaimanapun peguam,
Badrul Munir Mohd Bukhari memohon mahkamah membenarkan jaminan rendah atas
alasan kerjasama penuh diberikan anak guamnya sepanjang disiasat.

Hakim, Mohd Sabri Ismail membenarkan jaminan RM15,000 dengan seorang
penjamin dan memerintah passport lelaki itu ditahan di mahkamah sehingga kes
selesai.

Mahkamah menetapkan 20 Februari untuk sebutan semula kes.


MASJID DI KELANTAN ADAKAN SOLAT HAJAT SELAMA 40 MALAM

KOTA BHARU: Sultan Kelantan, Sultan Muhammad V telah memperkenan agar masjid negeri, bandar, jajahan serta mukim di seluruh negeri itu mengadakan solat hajat, bacaan yasin dan doa selamat selama 40 malam bermula hari ini.

Bagaimanapun, Yang Dipertua Majlis Agama Islam Dan Adat Istiadat Melayu Kelantan (MAIK), Tengku Tan Sri Mohamad Rizam Tengku Abdul Aziz berkata, arahan berkenaan dikecualikan kepada masjid-masjid yang terletak di kawasan-kawasan yang telah disahkan terdapat kluster COVID-19.

“Berikutan peningkatan jumlah kes COVID-19 di seluruh negara termasuk di negeri Kelantan sejak akhir-akhir ini, maka pihak MAIK telah memutuskan agar solat hajat, bacaan yasin dan doa selamat tersebut diadakan selama 40 malam bermula 1 Rabiul Akhir 1442 bersamaan 17 November 2020.

“Dimaklumkan juga bahawa majlis akad nikah yang diadakan di masjid-masjid hanya dibenarkan dengan kehadiran tidak lebih dari 20 orang sahaja,” katanya dalam kenyataan hari ini.

Beliau turut mendoakan agar segala usaha dan langkah yang diambil akan diperkenankan oleh Allah SWT dan wabak COVID-19 yang sedang mengancam negeri dan negara pada masa ini segera berakhir. — AlHijrah Online


REMAJA PEREMPUAN 17 TAHUN ANTARA SEMBILAN DIDAKWA TAWAR PINJAMAN TIDAK WUJUD

BATU PAHAT: Sembilan individu termasuk seorang remaja perempuan 17 tahun didakwa di Mahkamah Majistret di sini hari ini atas pertuduhan menawarkan pinjaman tidak wujud pada Julai lepas.

Muhamad Muslim Hamidi, 24; Muhammad Qamarul Jafree, 25; Wong Jong Sin, 23; Mohamad Shahrul Affendy Kamarulzaman, 24; Tan Jun Fatt, 18; Siti Nur Fadilah Abdul Rahman, 19; Huda Nadiela Hashim, 19; Muhammad Zulfaizzat Zakaria, 30; dan remaja berusia 17 tahun itu, mengaku bersalah selepas pertuduhan dibacakan di hadapan Majistret Nurasidah A Rahman.

Lapan tertuduh kecuali remaja itu kemudiannya dijatuhi hukuman denda RM5,000 dan penjara enam bulan jika gagal membayar denda tersebut.

Majistret membenarkan remaja itu diikat jamin sebanyak RM2,000 kerana kesnya akan disebut semula pada 21 Sept nanti.

Mengikut pertuduhan, kesemua mereka didakwa bersama-sama sebagai satu pakatan jahat dengan melakukan perbuatan salah di sisi undang-undang iaitu tipu pinjaman tidak wujud.

Kesalahan itu didakwa dilakukan di Jalan Jambu Air, Taman Sentosa, Batu Pahat, antara 1 Julai sehingga 17 Julai 2022.

Kesemua mereka didakwa mengikut Seksyen 120B (2) Kanun Keseksaan dan dibaca mengikut Seksyen 34 Kanun Keseksaan yang memperuntukkan hukuman penjara maksimum enam bulan atau denda atau kedua-duanya.

Pendakwaan dikendalikan Timbalan Pendakwa Raya Siti Khalijah Khalid manakala kesemua tertuduh diwakili peguam, Hooi Tsae Yun.

Terdahulu, Hooi memohon supaya hukuman denda minimum dikenakan ke atas kesemua anak guamnya selepas mereka mengaku bersalah dan terdiri daripada pesalah muda yang tidak mempunyai kesalahan lampau.–AlHijrah Online


Zionis potong bekalan air di Lembah Jordan

RAMALLAH, 7 Mac – Penduduk Palestin di perkampungan Berdala di Lembah Jordan terjejas selepas tentera Israel memotong bekalan air bersih di kawasan tersebut.

Mutaz Bisharat, seorang pegawai yang memantau aktiviti penempatan di Tubas dan Lembah Jordan berkata, tentera Zionis memotong bekalan air untuk 60 peratus penduduk kampung Berdala yang berjumlah sekitar 2,600 orang.

Laporan agensi berita yang dipetik Sinar Harian menyatakan  tentera Israel turut memotong bekalan air yang disalurkan ke kawasan tanah pertanian di kawasan terbabit.

Bisharat
berkata, Israel mendakwa berlaku penyambungan paip haram di perkampungan itu.

“Ini
adalah penindasan berterusan Israel. Mereka potong bekalan air untuk penduduk
Palestin, tetapi terus membina kolam takungan untuk peneroka haram Yahudi,” katanya.

Justeru,
beliau meminta masyarakat antarabangsa dan organisasi hak asasi manusia supaya
campur tangan bagi menghentikan pencabulan Zionis.


VIDEO TULAR PUKUL WANITA, POLIS BUKA KERTAS SIASATAN TATATERTIB

SHAH ALAM: Polis Diraja Malaysia Selangor telah membuka kertas siasatan tatatertib susulan video yang tular di media sosial, mendakwa seorang wanita dipukul anggota polis.

Timbalan Ketua Polis Selangor Datuk S. Sasikala Devi berkata pihaknya mengesan video itu yang dimuat naik di Instagram pada semalam yang memaparkan seorang wanita dikatakan dipukul oleh seorang penjawat awam namun lokasi, tarikh dan tempat kejadian tidak diketahui.

”Hasil semakan polis mendapati penjawat awam itu merupakan seorang anggota polis yang bertugas di Kontinjen Selangor dan sedang menjalani cuti sakit disebabkan lumpuh separuh badan,” katanya dalam satu kenyataan hari ini.

Beliau berkata hasil semakan juga mendapati kejadian di dalam video itu adalah video lama yang telah ditularkan semula.

“Pihak Polis Diraja Malaysia (PDRM) Selangor telah membuka kertas siasatan dan masih menjalankan siasatan memandangkan tiada laporan polis dibuat berhubung kejadian itu,” katanya.

Sasikala berkata pihak polis ingin menegaskan bahawa tidak akan berkompromi dengan mana-mana pihak terutamanya melibatkan PDRM Selangor serta akan mengikuti peruntukan undang-undang yang telah ditetapkan.–AlHijrah Online


COVID-19: ARAB SAUDI UMUM TIADA SOLAT TARAWIH DI MASJID TAHUN INI

RIYADH: Arab Saudi mengumumkan tiada solat tarawih di masjid pada bulan Ramadan ini, demikian lapor akhbar Al Riyadh kelmarin.

Sebaliknya, rakyat diminta menunaikan tarawih di rumah sahaja ekoran penularan wabak COVID-19.

“Semoga Allah SWT menerima solat tarawih yang dilakukan tidak kira sama ada di masjid atau rumah, kerana ini adalah untuk kepentingan bersama,” kata Menteri Hal Ehwal Islam, Dr Abdul Latif Al Sheikh dipetik portal Astro Awani hari ini.

Arab Saudi tidak lagi membenarkan solat lima waktu dan solat Jumaat dilakukan di masjid secara berjemaah sejak 19 Mac lalu, sebagai sebahagian usaha mengekang penularan wabak COVID-19.

Setakat ini, Arab Saudi merekodkan 4,934 kes jangkitan COVID-19 dan 65 kematian. — AlHijrah Online


PERAK BENAR SOLAT SUNAT AIDILFITRI DALAM KAWASAN PERUMAHAN

IPOH: Sultan Perak Sultan Nazrin Shah telah memberi perkenan untuk membenarkan Solat Sunat Aidilfitri diadakan di tempat terbuka dan kawasan lapang dalam kawasan perumahan di negeri itu tanpa penjarakan fizikal pada 1 Syawal.

Yang Dipertua Majlis Agama Islam dan Adat Melayu Perak (MAIPk) Datuk Seri Mohd Annuar Zaini berkata baginda bertitah dengan syarat pihak penganjur memaklumkan sekurang-kurangnya tiga hari sebelum Aidilfitri kepada Pegawai Tadbir Agama Daerah dan Balai Polis atau Pondok Polis terdekat.

“Solat Sunat Aidilfitri boleh dilaksanakan tanpa jarak fizikal antara jemaah di masjid dan surau. Aktiviti takbir Aidilfitri juga boleh diadakan dari rumah ke rumah,” katanya dalam kenyataan di sini hari ini.

Beliau berkata hidangan jamuan Aidilfitri di masjid dan surau secara terbuka atau bufet serta aktiviti ziarah kubur juga dibenarkan.

Menurutnya, hidangan jamuan secara terbuka atau bufet turut boleh diadakan di masjid dan surau bermula Solat Maghrib, Khamis ini.

Katanya, Sultan Nazrin menzahirkan titah berkenaan berlandaskan sembah nasihat Majlis Keselamatan Negara (MKN), Jabatan Kesihatan Negeri (JKN) dan Jawatankuasa Fatwa Negeri Perak.

“Semua aktiviti Aidilfitri hendaklah mematuhi prosedur operasi standard (SOP) yang ditetapkan oleh MKN dan JKN seperti pemakaian pelitup muka dan mendaftar kehadiran di MySejahtera,” katanya.

Beliau berkata Sultan Nazrin dan Raja Permaisuri Perak Tuanku Zara Salim menzahirkan ucapan Selamat Hari Raya kepada seluruh rakyat baginda di samping mendoakan kesejahteraan mereka.–AlHijrah Online


LELAKI POSITIF DADAH HINA ISLAM, NABI DITAHAN

KOTA BHARU: Polis menahan seorang lelaki didakwa mempersenda dan menghina agama Islam serta Nabi Muhammad SAW melalui satu hantaran video di media sosial, hari ini.

Pemangku Ketua Polis Kelantan Datuk Muhamad Zaki Harun berkata, pihaknya menerima laporan pada jam 9.15 pagi tadi berhubung seorang individu menghina agama Islam melalui satu klip video menerusi akaun Facebook ‘Saidinar Dina (Bos Dina)’.

Katanya, suspek berusia 35 tahun itu ditahan sepasukan pegawai dan anggota Bahagian Siasatan Jenayah Ibu Pejabat Polis Daerah (IPD) Machang ketika melakukan serbuan di Kampung Bagan Chekok, Pulai Chondong, Machang pada jam 11.30 pagi tadi.

“Hasil siasatan mendapati suspek mengaku telah memuat naik video tersebut dengan menyebut perkataan penghinaan terhadap agama Islam dan Nabi Muhammad SAW di lokasi dia ditangkap.

“Ujian saringan air kencing yang dilakukan ke atas suspek juga didapati positif dadah jenis methaphetamine,” katanya dalam satu kenyataan, hari ini.

Kes disiasat mengikut Seksyen 298 dan 505 (B) Kanun Keseksaan serta Seksyen 233 Akta Komunikasi dan Multimedia dan Seksyen 14 Akta Kesalahan Kecil 1995.

Permohonan reman terhadap suspek akan dibuat esok.

Terdahulu tular video berdurasi empat minit 14 saat memaparkan seorang lelaki menghina Islam dan dan Nabi Muhammad SAW.—AlHijrah Online


ISU PENUBUHAN JAKIM SUDAH DITERANGKAN KEPADA G25: FUZIAH SALLEH

Isu berhubung penubuhan Jabatan Kemajuan Islam Malaysia (JAKIM) telah diterangkan secara terperinci kepada Kumpulan Bekas Penjawat Awam (G25).

Timbalan Menteri di Jabatan Perdana Menteri, Fuziah Salleh berkata pertemuan dengan G25 berlangsung pada awal penubuhan Jawatankuasa Tertinggi Hal Ehwal Islam oleh kerajaan Pakatan Harapan (PH) sekitar Julai 2018.

Selain itu, beliau bersama Menteri di Jabatan Perdana Menteri Datuk Seri Dr Mujahid Yusof Rawa juga sekali lagi bertemu dengan wakil G25 sekitar dua bulan lalu berhubung perkara sama.

Beliau menambah penglibatan bersama perlu diperkasakan untuk G25 memahami isu tersebut menerusi perspektif yang berbeza daripada pandangan mereka. — BERNAMA Radio


JPJ CARI PENDEKATAN BAHARU TANGANI ISU BASIKAL LAJAK

KUALA LUMPUR : Jabatan Pengangkutan Jalan (JPJ) sedang mencari pendekatan baharu bagi menangani isu basikal lajak yang semakin berleluasa di negara ini.Ketua Pengarah JPJ Datuk Seri Shaharuddin Khalid berkata JPJ secara dasarnya mempunyai peruntukan Kaedah-Kaedah Lalulintas 1959 yang memberikan kuasa kepadanya untuk menilai isu itu sebelum sebarang tindakan diambil.

“Dalam peraturan JPJ, setiap basikal yang berada di atas jalan raya hendaklah dikayuh secara beriringan, bersopan serta tidak melulu.

“Oleh itu, basikal yang dikayuh di atas jalan raya tanpa secara beriringan boleh dikenakan tindakan undang-undang,” katanya dalam sidang akhbar selepas mengetuai operasi bersepadu JPJ Kuala Lumpur di Jalan Bangsar, di sini, awal pagi ini.

Selain itu, dalam terma JPJ sesebuah basikal mestilah bersifat secara menyeluruh atau sempurna iaitu perlu mempunyai brek, loceng, lampu, rantai serta tayar yang bersesuaian.

“JPJ akan pergi secara teknikal dahulu dan sedang memikirkan pendekatan yang bersesuaian untuk memastikan bahawa kesejahteraan di atas jalan raya berhubung isu basikal lajak dapat ditangani secara menyeluruh dan advokasi,” katanya.

Semalam, Timbalan Perdana Menteri Datuk Seri Dr Wan Azizah Wan Ismail berkata basikal lajak iaitu basikal yang diubah suai sehingga mendatangkan bahaya kepada penunggangnya dan pengguna jalan raya yang lain sememangnya haram berada di atas jalan raya.Pada 29 Okt lepas, media melaporkan satu klip rakaman video memaparkan sekumpulan remaja menunggang basikal lajak secara berbahaya yang tular di media sosial di Tasik Tambahan, Ampang, di sini.Berikutan itu, perkara berkenaan mendapat respons daripada pihak polis yang menghantar anggota penguat kuasa Bahagian Siasatan dan Penguatkuasaan Trafik Ampang Jaya untuk melakukan pemantauan di tasik berkenaan.Hasil pemantauan berjaya membawa kepada penahanan empat buah basikal lajak bersama penunggang yang kesemuanya remaja lelaki tempatan berumur lingkungan 11 hingga 15 tahun. — BERNAMA


TINGGALKAN KERETA DAN MOTOR, NAIK PENGANGKUTAN AWAM

KUALA LUMPUR: Orang ramai digesa memanfaatkan tawaran pas perjalanan tanpa had “Super Jimat” MY30 yang diperkenalkan kerajaan.

Ketua Pegawai Operasi Prasarana, Muhammad Nizam Alias berkata melalui pas perjalanan RM30 sebulan itu, pihaknya optimis jumlah pengguna pengangkutan awam akan meningkat.

Ikuti laporan wartawan, Hanisa Hasanuddin dalam Berita AlHijrah siaran 15 Jun 2020. — AlHijrah Online


KEMATIAN KHADER ADNAN TINDAKAN TIDAK BERPERIKEMANUSIAAN ISRAEL – MOHD NA’IM

KUALA LUMPUR:  Jabatan Perdana Menteri (Hal Ehwal Agama) menzahirkan rasa dukacita atas pemergian Aktivis Palestin, Sheikh Khader Adnan yang dilapor meninggal dunia ketika dalam tahanan di penjara Israel.

Menterinya, Datuk Dr Mohd Na’im Mokhtar berkata kecuaian serta keengganan pihak berkuasa Israel untuk menyediakan kemudahan perubatan hingga menyebabkan kematian Khader Adnan adalah sangat tidak berperikemanusiaan serta tidak bertanggungjawab.

“Almarhum dilaporkan meninggal dunia di penjara Israel pada 2 Mei, selepas menghabiskan 86 hari mengadakan mogok lapar sebagai tindakan protes dan membantah penahanan sewenang-wenangnya pihak Israel terhadap rakyat Palestin serta layanan kejam terhadap tahanan.

“Semua pihak adalah diseru untuk menyatakan solidariti dan sokongan kepada rakyat Palestin yang masih dipenjarakan tanpa sebarang perbicaraan semata-mata kerana perjuangan rakyat Palestin yang menuntut kemerdekaan Palestin,” katanya dalam kenyataan hari ini.

Dalam pada itu Mohd Na’im berkata semua pihak adalah diseru untuk menyatakan solidariti dan sokongan kepada rakyat Palestin yang masih dipenjarakan tanpa sebarang perbicaraan semata-mata kerana perjuangan rakyat Palestin yang menuntut kemerdekaan.

Katanya amat menyedihkan tahanan Palestin di penjara Israel termasuk golongan wanita dan kanak-kanak terus ditindas oleh rejim Israel.

“Kezaliman serta penyeksaan yang diperlakukan kepada tahanan Palestin adalah sesuatu yang bertentangan dengan prinsip keadilan dan hak asasi manusia.

“Dalam apa juga ruang yang ada, semua pihak perlu mengutuk  tindakan rejim Israel sebagai isyarat jelas masyarakat dunia yang menolak sebarang bentuk kezaliman dan penganiayaan,” katanya.

Gaza kembali bergolak pada Selasa selepas tentera Israel melakukan serangan bom dan berbalas tembakan dengan pejuang Palestin susulan keganasan meningkat selepas kematian Khader.

Zionis mendakwa Gaza diserang dengan tembakan ‘kereta kebal’ sebagai tindak balas terhadap serangan roket yang dilancarkan dari Palestin.

Perdana Menteri Palestin, Mohammad Shtayyeh menyifatkan kematian Khader sebagai ‘pembunuhan yang disengajakan’. – AlHijrah Online


Majikan patuh gaji minimum

SHAH ALAM – Pelarasan gaji minimum RM1,100 sebulan, yang berkuatkuasa di seluruh negara sejak 1 Januari 2019 dipatuhi majikan.

Timbalan Menteri Sumber Manusia, Datuk Mahfuz Omar berkata majikan menyambut baik dan akur arahan itu.

“Majikan harus bijak mengurus dan merancang kewangan mereka supaya dapat membayar sekurang-kurangnya RM1,100.”

“Sesetengah syarikat telah pun menawarkan lebih dari kadar ditetapkan itu kepada pekerja.”

Tambahnya, belum ada sebarang aduan diterima berkenaan majikan yang tidak mematuhi penetapan gaji itu.

Jabatan Tenaga Kerja bersedia mengambil tindakan segera sekiranya ada aduan seumpama itu dilaporkan.

Beliau berkata demikian kepada media selepas membuat lawatan kerja ke Pusat Latihan dan Kemahiran Lanjutan (CIAST) sempena hari pendaftaran pelajar baharu di institusi berkenaan dekat Shah Alam.

September lalu, kerajaan mengumumkan kadar gaji minimum seragam bagi seluruh negara termasuk Sabah dan Sarawak iaitu pada kadar RM1,050 sebulan atau RM5.05 sejam.

Kemudian, Menteri Kewangan, Lim Guan Eng menerusi Belanjawan 2019 menetapkan semula kadar itu kepada RM1,100 sebulan atau RM5.29 sejam bertujuan menampung kenaikan kos sara hidup.


PAKAR PERUBATAN KECEMASAN DIMASUKKAN KE ICU AKIBAT COVID-19

KUALA LUMPUR: Seorang pakar perubatan kecemasan dari sebuah hospital Kementerian Kesihatan Malaysia (KKM) di Perak dimasukkan ke unit rawatan rapi (ICU) selepas dijangkiti wabak COVID-19.

Pakar perubatan itu adalah
petugas kesihatan KKM kedua yang memerlukan bantuan pernafasan di ICU.

Perkara itu disahkan Ketua
Pengarah Kesihatan, Datuk Dr Noor Hisham Abdullah di sini hari ini.

“Sehingga jam 12 pm 20 Mac 2020, terdapat 45 kes COVID-19 di negeri Perak. Ini termasuk dua pesakit yang sedang dirawat di Unit Rawatan Rapi (ICU), Hospital Raja Permaisuri Bainun, Ipoh.

“Salah seorang pesakit ICU tersebut merupakan seorang Pakar Perubatan Perubatan Kecemasan (Emergency Medicine Physician) daripada sebuah hospital KKM di Perak.

Beliau merupakan staf
kesihatan KKM kedua yang memerlukan bantuan pernafasan di ICU,” katanya dalam posting
terkini di Facebook beliau hari ini.

Dr Noor Hisham berkata seorang
lagi pesakit berusia 63 tahun merupakan peserta perhimpunan Ijtimak Tabligh di Masjid
Jamek Sri Petaling.

“Kedua-dua pesakit kini berada dalam keadaan kritikal tetapi stabil. Tiada kematian seperti mana yang ditularkan di media sosial,” katanya.

Ketua Pengarah Kesihatan memberi jaminan bahawa petugas kesihatan
KKM seluruh negara sedang berusaha sebaik mungkin dalam memberi rawatan kepada
pesakit-pesakit COVID-19 serta mengesan kes-kes baharu.

“Marilah kita bersama-sama berdoa agar petugas kesihatan dilindungi daripada sebarang malapetaka dan diberikan kesihatan serta kekuatan menghadapi krisis ini.

“Anda semua boleh membantu kami dengan duduk di rumah, sentiasa menjaga kebersihan diri dan beri kerjasama sepenuhnya kepada petugas kesihatan dan pihak keselamatan. Jujurlah apabila diminta maklumat,” katanya menegaskan orang ramai boleh membantu dengan mematuhi Perintah Kawalan Pergerakan dan duduk di rumah.

Kerajaan menguatkuasakan Perintah Kawalan Pergerakan sejak 18
Mac lalu hingga 31 Mac depan bagi mengekang penularan wabak COVID-19 yang
setakat ini semalam mengorbankan tiga nyawa dan menjangkiti lebih 1,000 kes di
Malaysia. – AlHijrah Online/ Syed Azwan Syed Ali


‘ABANG VIVA’ TERIMA PENGHORMATAN DUN MELAKA

AYER KEROH: Dewan Undangan Negeri (DUN) Melaka hari ini memberi penghormatan kepada Azwan Omar, 29 atau lebih dikenali sebagai ‘Abang Viva’ yang membantu mangsa banjir di beberapa negeri sehingga mendapat perhatian masyarakat baru-baru ini.

Ketua Menteri Melaka, Datuk Seri Sulaiman Md Ali mengakui tersentuh dengan usaha murni anak jati Alor Gajah berumur 29 tahun itu, yang sanggup membawa sebuah bot dengan menggunakan Perodua Viva miliknya dengan hanya berbekalkan wang RM50.

Tambahnya kerajaan negeri juga akan mengatur pertemuan dengan Azwan dalam masa terdekat.

“Yang membanggakan kita adalah beliau pergi ke sana dengan menggunakan kereta (Perodua) Viva dan membawa sebuah bot di atas bumbungnya dengan hanya berbekalkan duit sebanyak RM50 iaitu RM20 digunakan untuk mengisi minyak kereta dan RM30 bagi membeli makanan untuk mengalas perut.

“Jadi, apa salahnya kiranya kita mengucapkan tahniah dan penghormatan kepada sukarelawan hero orang Melaka ini dengan kita semua memberikan tepukan semangat kepada ‘Abang Viva’,” katanya.

Terdahulu, kisah Azwan menggunakan kereta jenis Perodua Viva dan sebuah bot dari Melaka ke Selangor bagi membantu mangsa banjir tular di laman sosial.

Dalam perkembangan lain, Sulaiman turut mengumumkan kerajaan negeri memperuntukkan RM200,000 bagi membeli bot sebagai persiapan berdepan situasi banjir di negeri itu.

Katanya, langkah menambah aset itu bagi membolehkan bantuan awal dapat diberikan kepada mangsa-mangsa yang terjejas. — AlHijrah Online


DUA LELAKI MAUT KERETA BERTEMBUNG LORI

TANGKAK: Dua lelaki maut selepas kereta dinaiki mereka bertembung dengan sebuah lori di KM39.9, Jalan Muar-Tangkak, di sini hari ini.

Ketua Polis Daerah Tangkak Supt Roslan Mohd Talib berkata kemalangan pada 7.05 pagi itu menyebabkan kedua-duanya yang berusia 25 dan 24 tahun meninggal dunia di lokasi kejadian akibat cedera pada bahagian muka dan kepala.

“Kemalangan dipercayai berlaku apabila kereta jenis Perodua Myvi dari arah Tangkak itu terbabas dan memasuki laluan bertentangan.

“Pada masa sama, datang sebuah lori dari hadapan dan tidak sempat mengelak menyebabkan kedua-dua kenderaan itu bertembung,” katanya ketika dihubungi Bernama.

Beliau berkata pemandu lori itu tidak mengalami sebarang kecederaan.

Katanya mayat kedua-dua mangsa dihantar ke Unit Forensik Hospital Tangkak untuk bedah siasat dan kemalangan disiasat lanjut mengikut Seksyen 41(1) Akta Pengangkutan Jalan 1987.–AlHijrah Online


POLIS TAHAN 84 GRO WARGA ASING

KUALA LUMPUR: Polis Diraja Malaysia (PDRM) menahan 84 wanita warga asing yang berkhidmat sebagai pelayan pelanggan atau GRO di sebuah pusat hiburan tidak berlesen di Bukit Bintang di sini, Ahad lepas.

Kesemua wanita yang ditahan dalam serbuan oleh Unit Pencegahan Maksiat, Bahagian D7 Jabatan Siasatan Jenayah Bukit Aman pada 1.10 pagi itu berumur lingkungan 18 hingga 46 tahun.

Ketua Polis Negara Tan Sri Razarudin Husain berkata turut ditahan sembilan individu terdiri daripada pengurus premis, penjaga kaunter dan pekerja lain yang berusia lingkungan 31 hingga 45 tahun.

Beliau berkata polis juga melakukan pemeriksaan terhadap 22 GRO warga tempatan, 46 pekerja serta 336 pelanggan dan daripada jumlah itu enam pelanggan disahkan positif dadah jenis methamphetamine dan ketamin.

“Pada serbuan itu, polis turut merampas antaranya resit jualan, resit pekerja GRO, minuman keras, satu unit telefon bimbit, dua unit perakam video, dua unit mikrofon dan wang tunai RM14,862,” katanya dalam kenyataan hari ini.

Razarudin berkata kesemua yang ditahan dan rampasan dibawa ke Ibu Pejabat Polis Daerah Dang Wangi untuk siasatan lanjut.

Beliau berkata pusat hiburan berkenaan berkonsepkan pusat karaoke atau KTV yang menyediakan sebanyak 17 bilik karaoke mengikut pakej bayaran bermula RM3,800 hingga RM25,000 serta menyediakan GRO warga asing dan tempatan atas permintaan.

“Premis yang beroperasi pada 8 malam sehingga 6 pagi setiap hari itu didapati menyalahgunakan lesen restoran yang dikeluarkan pihak Dewan Bandaraya Kuala Lumpur,” katanya.

Razarudin berkata tindakan tegas akan diambil jika masih terdapat pengusaha pusat hiburan yang menjalankan aktiviti terlarang seperti menggajikan GRO warga asing, persundalan dan penjualan/penggunaan dadah dalam premis itu.

Beliau berkata PDRM akan melakukan pemantauan ke atas pusat-pusat hiburan bagi mengelakkan sebarang kegiatan terlarang selain memastikan ketenteraman awam.–AlHijrah Online


IMAM RAWATIB MASJID MUADZ JABAL MENINGGAL DUNIA

KUALA LUMPUR: Imam Rawatib Masjid Muadz bin Jabal, Setiawangsa, di sini, Muadzeen Ackil meninggal dunia awal pagi tadi (Jumaat 5 Mei).

Allahyarham yang berusia 58 tahun,merupakan Johan Qari Majlis Tilawah dan Hafazan al-Quran Peringkat Wilayah Persekutuan pada tahun 2020.

Jenazah Allahyarham selesai dikebumikan di Tanah Perkuburan Raudhatul Sakinah Taman Batu Muda, di sini kira-kira jam 2.45 petang.

Sebelum ini, Allahyarham telah dimasukkan ke wad kecemasan di Hospital Kuala Lumpur sebelum disahkan meninggal dunia kira-kira jam 1.30 pagi tadi.—AlHijrah Online


MOF MULAKAN PERBINCANGAN SERAH SEMULA ASET TH – PM ANWAR

KUALA LUMPUR: Kerajaan akan memulakan perbincangan bagi menyerahkan semula sebahagian aset Lembaga Tabung Haji (TH) yang sebelum ini dipindahkan ke sebuah syarikat tujuan khas (SPV) dimiliki Kementerian Kewangan pada 2018, kata Perdana Menteri Datuk Seri Anwar Ibrahim.

Anwar, yang juga Menteri Kewangan, berkata pertimbangan itu dibuat setelah meneliti laporan awal serta melihat TH kembali diurus dengan baik, peningkatan keyakinan pendeposit, serta pengurusan cekap dan berintegiriti oleh kepimpinan baharu institusi pengurusan haji negara itu.

“Setelah meneliti perkembangan dan bincang dengan Menteri (Hal Ehwal Agama) dan Pengerusi Lembaga TH Tan Sri Azman Mokhtar, saya telah beritahu daripada awal bahawa sebaik sahaja TH diurus dengan baik, maka MOF akan memulakan perbincangan supaya menyerahkan semua aset yang dipegang SPV.

“Ini juga mematikan fitnah amat tidak bertanggungjawab pada Menteri Kewangan ketika itu (Lim Guan Eng) dan kerajaan ketika itu seolah-olah memindahkannya pada kelompok bukan Islam. Tidak, saya lihat rekodnya, dan di MOF,  ia masih dalam pegangan MOF, sekarang saya pegang amanahnya,” katanya.

Beliau berkata demikian ketika berucap melancarkan sambutan Ulang Tahun Jubli Intan Lembaga TH yang ke-60 di Menara TH hari ini yang turut dihadiri Menteri di Jabatan Perdana Menteri (Hal Ehwal Agama), Datuk Dr Mohd Na’im Mokhtar.

Pada Mac 2019, Menteri di Jabatan Perdana Menteri Datuk Seri Dr Mujahid Yusof Rawa ketika itu berkata langkah memindahkan aset RM19.9 bilion kepada SPV berjaya ‘menutup lubang’ jurang antara aset dan liabiliti yang ditinggalkan pentadbiran terdahulu.

Perdana Menteri berkata selagi beliau diberi amanah memegang tanggungjawab menjaga negara, beliau tidak akan bertolak ansur dalam segala percubaan untuk merosakkan agensi mahu pun syarikat milik negara bagi mengaut keuntungan.

“Sebab itu dalam soal tatakelola, kamu kecamlah saya pun. Selagi saya ada amanah ini, saya tidak akan tolak ansur untuk pastikan negara ini diurus dengan baik dan halang percubaan untuk merosakkan agensi ini kerana kegelojohan dan ketamakan beberapa orang.

“Dan saya beri jaminan sebaik sahaja dibaiki maka kita serahkan semula (aset), tapi kerajaan tidak boleh tanggung kerugian kerana kecuaian-kecuaian ini. Kita lihat contohnya TH, sebaik ada tatakekola baik, dengan cepat ia dipulihkan. Alhamdulillah, sebab itu saya ucapkan tahniah kepada pengurusan TH,” katanya.

Sementara itu Anwar berkata kerajaan juga akan meminda akta TH bagi memenuhi maksud Maqasid Syariah, bukan sahaja dari aspek pengurusan kecekapan, tapi bagi membolehkannya berfungsi memberikan penghayatan kepada pengurusan ibadah haji.

Pada sidang media selepas itu, Perdana Menteri berkata rundingan berkaitan pemindahan semula aset berkenaan akan melibatkan kesemua aset yang telah dipegang SPV sebelum ini, dan penyerahannya akan dilakukan secara berperingkat.

“Keputusan ini (penyerahan semula aset) dengan sendirinya menjawab segala tohmahan dan fitnah bertahun lamanya,  berbakul-bakul fitnah, kata aset ini dijual,” katanya. –AlHijrah Online


BN, UMNO TETAP SOKONG KERAJAAN PN – HISHAMMUDDIN

KUALA LUMPUR: Barisan Nasional (BN) dan UMNO tetap menyokong kerajaan sedia ada di sebalik kemelut serta ketidakstabilan politik Malaysia ketika ini.

Bendahari Agung BN, Datuk Seri Hishammuddin Hussein berkata, beliau bersama dengan pendirian BN dan UMNO seperti yang diumumkan oleh Timbalan Perdana Menteri Datuk Seri Ismail Sabri Yaakob, semalam.

“Dalam BN dan UMNO, sudah membuat pendirian dan (perkara itu) diumumkan oleh Timbalan Perdana Menteri semalam.

“Saya sendiri dan rakan dalam Dewan (Rakyat) yang rapat dengan saya, bukan sahaja sokong tetapi senada dengan pendirian yang diumumkan iaitu tetap sokong kerajaan sedia ada,” katanya selepas menyempurnakan Majlis Penyerahan Sumbangan Perubatan COVID-19 dari Arab Saudi di Institut Kajian Strategik dan Antarabangsa (ISIS), hari ini.

Semalam, Ismail Sabri yang juga Ketua Whip Kerajaan berkata lebih 110 ahli Parlimen masih menyokong kerajaan sedia ada.—AlHijrah Online


Feri karam di Sungai Tigris, 70 maut

MOSUL, 22 Mac – Sekurang-kurangnya 70 orang maut manakala 28 lagi dilaporkan hilang selepas sebuah feri yang membawa lebih muatan karam di Sungai Tigris berhampiran Mosul.

Reuters melaporkan Ketua Lembaga Pertahanan Awam Mosul, Husam Khalil berkata, kebanyakan mangsa terdiri daripada kaum wanita dan kanak-kanak yang tidak pandai berenang.

Beliau berkata, pasukan penyelamat masih berusaha mencari mangsa yang masih hidup dan berjaya menyelamatkan 12 penumpang setakat ini.